ΕΡΩΤΑΣ ΚΑΙ ΓΥΝΑΙΚΑ | Creators Of Arts\nΑρχική ΤΑ ΝΕΑ ΜΑΣ ΕΡΩΤΑΣ ΚΑΙ ΓΥΝΑΙΚΑ\nΣχετικά με αυτά που σας εξηγούσα τις προάλλες, μια γυναίκα έχει πολλούς ρόλους. Λέω αυτή τη φορά, να μιλήσουμε για τη Γυναίκα και τον Έρωτα. Έρωτας, ένα από τα πιο όμορφα συναισθήματα. Ποιος δεν έπεσε στα δίχτυα του; Ποιανού δεν χτύπησε γρήγορα η καρδούλα του; Ποιος δεν ξαγρύπνησε εξαιτίας του;\nΑν με ρωτάς, όχι απλά πιστεύω στον έρωτα, αλλά βρίσκω πως είναι ένα από τα πιο δυνατά και βαθιά συναισθήματα της ζωής. Θεωρώ πως όλοι έχουμε ερωτευτεί, όμως η γυναίκα ως πιο συναισθηματική, το βιώνει κάπως διαφορετικά, χωρίς να θέλω να αδικήσω φυσικά το άλλο φύλο.\nΝομίζω θα συμφωνήσουμε πως το κυνήγι είναι αντρική υπόθεση, όταν όμως μια γυναίκα ενδώσει σε αυτό το κυνήγι, το ομορφότερο ταξίδι ξεκινά. Ο Έρωτας έχει νόημα όταν είναι αμοιβαίος. Όταν κάθε ματιά, κάθε άγγιγμα και κάθε ανάσα ανταποκρίνονται το ίδιο. Όταν η θέληση για μια αγκαλιά γίνεται ανάγκη. Πρόκειται για ένα ευχάριστο μαρτύριο συναισθημάτων. Είναι ελευθερία και σκλαβιά μαζί.\nΩστόσο, δεν είναι λίγες οι φορές, που και εσύ η ίδια αναρωτιέσαι για αυτά που αισθάνεσαι. Δεν μπορείς να εξηγήσεις τι πραγματικά συμβαίνει. Γιατί; Γιατί αυτό είναι Έρωτας. Μια μοναδική εμπειρία που μας παρασέρνει στο καθετί, που μας μεταμορφώνει, μας αποπροσανατολίζει θα έλεγα. Και όλα αυτά τα κάνει τόσο όμορφα και τόσο μοναδικά.\nΠαρ’ όλα αυτά πολλές φορές συνειδητά ή και ασυνείδητα, οι άνθρωποι αντιμετωπίζουν τον έρωτα ως μια αίσθηση, ως μια επιθυμία για να βρουν το ‘ Τέλειο’. Αυτή είναι και η μαγεία του. Ο ενθουσιασμός που δημιουργείται, το πάθος, η έλξη που μας οδηγούν στα πιο όμορφα μονοπάτια της καρδιάς.\nΟ Έρωτας είναι τυφλός. Και αυτό το υποστηρίζω ακράδαντα. Δεν κοιτά ούτε ηλικία, ούτε οικονομική κατάσταση, ούτε χιλιόμετρα. Όταν αυτό το μικρό αγγελούδι πετύχει με το βέλος του, την καρδούλα σου, ξεχνάς τα πάντα.\nΠιο συγκεκριμένα όμως, πιστεύω πως οι γυναίκες είμαστε αρκετά διαφορετικές στον έρωτα. Εκτός από τα παραπάνω που συζητήσαμε και σήμερα, θα ήθελα να μιλήσω για την «Ερωτευμένη Γυναίκα» . Όταν αυτή ερωτεύεται, αλλάζει όλη η ψυχοσύνθεσή της. Αρχίζει να βλέπει τον κόσμο τέλειο. Έτσι μπορεί εύκολα να καταλάβει αν είναι ερωτευμένη, πολύ γρήγορα, ίσως και στα πρώτα δευτερόλεπτα. Ένα από τα σημάδια που παρατηρεί η ίδια , και της τονίζει αυτό που αισθάνεται, είναι οι καρδιακοί της παλμοί. Αυτή η ωραία ταχυπαλμία , που όχι δεν προειδοποιεί για κάποιο έμφραγμα, αλλά για αυτό που νιώθει.\nΑξίζει να σας πω, πως όταν πραγματικά ερωτευτεί, χάνει τον ύπνο της. Κάνει κακό ύπνο, γιατί το μυαλό της τρέχει σε αυτόν που ποθεί. Σιγά σιγά αρχίζει να ξεχνά, γιατί προτεραιότητα έχουν άλλα στο μυαλό της, με αποτέλεσμα να αποσπάται η προσοχή της, κι αν με ρωτάς, λογικό!! Πού μυαλό για υποχρεώσεις όταν η μόνη σκέψη είναι Αυτός….\nΕφόσον η γυναίκα νιώθει έτσι και ο εσωτερικός της κόσμος λειτουργεί με μοναδικό οδηγό την καρδιά της μόνο θετικά μπορεί να είναι τα αποτελέσματα. Έχει τόσα να δώσει που θα εκπλήξει το αρσενικό που έχει δίπλα της. Με κάθε ευκαιρία θα επιδιώξει το άγγιγμα, χωμένη στην αγκαλιά του, να ζαλίζεται από τη μυρωδιά του και να νιώθει χαρούμενη..\nΚαι επειδή γυναίκα είμαι και εγώ, να θυμάστε είναι στο χέρι μας να απολαμβάνουμε κάθε συναίσθημα που μας δημιουργεί ο Έρωτας. Μην ξεχνάτε να δείχνετε πάντα αυτό που αισθάνεστε. Το αληθινό ποτέ δεν πήγε χαμένο!!!!\nΒαλάντια Γκιώνη, Γεννήθηκε στο Ναύπλιο στις 3 Ιουνίου 1994. Κατάγεται από το Ηλιόκαστρο Αργολίδας όπου και μεγάλωσε. Μέχρι την Β’ τάξη του Δημοτικού πήγε σχολείο στο χωριό της Ηλιόκαστρο και συνέχισε τον κύκλο του σχολείο στην Ερμιόνη, στο Γενικό Λύκειο. Από μικρή είχε κλίση στα φιλολογικά μαθήματα, με αγαπημένο μάθημα την έκθεση, όπου και βραβεύθηκε στην Γ’ τάξη του Γυμνασίου, για το καλύτερο κείμενο. Σπούδασε Χρηματοοικονομική λογιστική στο ΑΤΕΙ του Πειραιά για 3 χρόνια καθώς μέχρι και σήμερα δεν έχει ολοκληρώσει για τον λόγο ότι δεν ήταν κάτι που τελικά ήθελε να ακολουθήσει. Ξαφνικά μπήκε στη ζωή της μια υποτροφία για φοίτηση στην Δημοσιογραφία. Ήταν ένα επάγγελμα που σίγουρα της άρεσε για αυτό και ολοκλήρωσε επιτυχώς τις σπουδές της. Με κλίση στο να γράφει άρθρα και όνειρο κάποια στιγμή να ασχοληθεί με το ραδιόφωνο. Στην ηλικία των 19 ετών ξεκίνησε να ασχολείται με την υγεία και την ομορφιά, καθώς έχεις αποφοιτήσει από τρεις σχολές αισθητικής και ονυχοπλαστικής. Αυτόν τον κλάδο ακολουθεί πιστά εδώ και 6 χρόνια. Παράλληλα έχει εργαστεί πολλά χρόνια στον χώρο της εστίασης και της πώλησης, γεγονός που δείχνει πόσο της αρέσει η επαφή με τον κόσμο αλλά κ την κοινωνικότητα της. Πάντα όμως σε συνδυασμό με την αισθητική. Κατά καιρούς έχει ασχοληθεί με διάφορες δουλειές, όπως γραμματική υποστήριξη σε συνεργείο αυτοκινήτων, σε χώρο spa, καθώς έχει ασχοληθεί και με το baby sitting. Δραστήρια και ανεξάρτητη από μικρή ηλικία. Χόμπι της, η μουσική, η ανάγνωση λογοτεχνικών βιβλίων και η τηλεόραση.


Super League 1: «Σώθηκε» στο τέλος ο Αρης, συνεχίζει ακάθεκτος ο ΠΑΟΚ - Life Events\n8 Δεκεμβρίου 2019 13 Δεκεμβρίου 2019 Newsroom\nΤην τελευταία στιγμή γλύτωσε την ήττα στο Περιστέρι ο Άρης, καθώς δεν έχασε ούτε… ημίχρονο στον αγώνα με τον Ατρόμητο, βρίσκοντας απαντήσεις και στα δύο τέρματα των γηπεδούχων στις καθυστερήσεις κάθε περιόδου.\nΟι «κιτρινόμαυροι» βρέθηκαν πίσω στο σκορ με το γκολ του Βέλλιου στο 24′, αλλά στο 45+1΄ έφεραν το ματς στα ίσια με τον Μπρούνο Γκάμα. Οι γηπεδούχοι βρέθηκαν εκ νέου μπροστά στο σκορ με την εύστοχη πέναλτι του Μανούσου, αλλά οι παίκτες του Άρη βρήκαν ξανά την απάντηση, με τον Φετφατζίδη να ισοφαρίζει στο τελικό 2-2 στο 92ο λεπτό.\nΣτα τελευταία λεπτά του αγώνα, ωστόσο, σώθηκε και ο ΠΑΟΚ. Ο Δικέφαλος του Βορρά σε έναν αγώνα όπου είχε… ακραίο επιθετικό οίστρο, «διέλυε» την Ξάνθη επί 80΄λεπτά, χωρίς ωστόσο να καταφέρει να σκοράρει με… κανονικό τέρμα στον παιχνίδι.\nΟι γηπεδούχοι είδαν 3 γκολ τους να ακυρώνονται -σωστά- ως οφσάιντ, σημάδεψαν 4 φορές τα δοκάρια του εξαιρετικού Αμπάντ, κέρδισαν 15 κόρνερ έναντι… κανενός της Ξάνθης και κατάφεραν να δημιουργήσουν συνολικά 26 τελικές ευκαιρίες, για να καταφέρουν τελικά να φτάσουν στη νίκη με 2-0. Το σκορ για τον ΠΑΟΚ άνοιξε στο 80′ ο Μπίσεσβαρ με την ασίστ του Ελ Καντουρί, με τους δύο ποδοσφαιριστές να περνούν αλλαγή 16′ λεπτά πριν την επίτευξη του πρώτου τέρματος. Το τελικό 2-0 «έγραψε» στο 88′ με κεφαλιά ο Κρέσπο, με ασίστ του Ολλανδού έπειτα από εκτέλεση φάουλ.\nΈτσι, Άρης και ΠΑΟΚ έκλεισαν τον πρώτο γύρο με θετικά αποτέλεσμα, με τους «κιτρινόμαυρους» να βρίσκονται στην 7η θέση της βαθμολογίας και το -1 από τις θέσεις που οδηγούν στα πλέι οφ και τους «ασπρόμαυρους» να προπορεύονται μαζί με τον Ολυμπιακό, στους 31 πόντους.\nΣτα άλλα ματς της αγωνιστικής, ο Ολυμπιακός έκανε για δεύτερη συνεχόμενη χρονιά… περίπατο στην έδρα του ουραγού Παναιτωλικού (0-3), ενώ η ΑΕΚ συνέτριψε με 5-0 τον Πανιώνιο, με χατ-τρικ του Ολιβέιρα. Ο Παναθηναϊκός έμεινε στο 1-1 στην έδρα του Βόλου, ενώ με το ίδιο σκορ έληξε και η αναμέτρηση του Αστέρα με την ΑΕΛ στην Τρίπολη. Τέλος, η Λαμία ανέτρεψε το εις βάρος της 0-1, κερδίζοντας με 2-1 τον ΟΦΗ.\nΔείτε αναλυτικά τα αποτελέσματα, τη βαθμολογία αλλά και την επόμενη αγωνιστική, την πρώτη του δεύτερου γύρου της Super League 1:\nΑστέρας Τρίπολης – ΑΕΛ 1-1\nΟΦΗ – Άρης 17:15\nΠαναθηναϊκός – Λαμία 19:30\nΞάνθη – ΑΕΚ 20:00


Cold Leather – Smart Moves (ADAGIO830) – Against the silence\nCold Leather – Smart Moves (ADAGIO830)\nPosted by againstthesilence on 10 August 2018\nΠερπατώντας στους δρόμους της πόλης ένα αυγουστιάτικο βράδυ απολαμβάνεις την ομορφιά του αστικού τοπίου, χωρίς τη βοή της πολυκοσμίας που συνηθίζει τέτοια εποχή να εκδράμει σε άλλους τόπους. Στο οδοιπορικό σου επιλέγεις συντροφιά σου τη μουσική, εκείνη που είναι μαζί σου κάθε στιγμή και, ίσως, η μόνη που δεν σε εγκαταλείπει ποτέ. Και στους δρόμους της πόλης, με την ομορφιά και την ασχήμια της να συνυπάρχουν σε κάθε εικόνα που εμφανίζεται μπροστά σου, δεν μπορείς να έχεις καλύτερη συντροφιά από νέα ακούσματα.\nΝέες μουσικές, από αυτές που σου ακούγονται σαν να ξεπήδησαν από το χρονοντούλαπο της μουσικής ιστορίας, κατευθείαν από τη δεκαετία του 1970, τότε που το πανκ κατοχυρώθηκε στις συνειδήσεις του κόσμου ως το μουσικό ρεύμα ενάντια σε καθετί συστημικό και παγιωμένο.\nΟι Cold Leather ακούγονται έτσι κι ας εμφανίστηκαν στη μουσική σκηνή πολύ πρόσφατα, μόλις στα τέλη του 2016. Στα δεκαεπτά –όλα κι όλα– λεπτά του άλμπουμ τους Smart Moves μάς δίνουν το στίγμα τους ξεκάθαρα. Σύντομα, δίλεπτα κυρίως, τραγούδια, δωρικές συνθέσεις, μπόλικα ροκ στοιχεία και έντονη ενέργεια που συστήνεται από την πρώτη κιόλας νότα.\nΤο μπλέξιμο ροκ ήχων σε πανκ διάθεση είναι χαρακτηριστικό στα ακούσματά τους, οι στίχοι τους μιλάνε για τις πλευρές της ζωής, κακής και καλής: όλα μπλέκονται –άλλοτε περίτεχνα κι άλλοτε άκομψα– αλλά πάντα ενυπάρχουν σε κάθε έκφανση και πτυχή της. Μέσα από τραγούδια όπως το “Intoxication”, που μας είχαν πρωτοπαρουσιάσει στο Demo Tape, και το ορχηστρικό “CB 7817” παράλληλα με το “Nightmare” και το “No Hard Feelings” μάς προβάλουν τη δική τους αλήθεια.\nΜελωδικά και σκληρά φωνητικά, όπως ακριβώς περιμένεις από μια πανκ μπάντα, χωρίς υστερίες αλλά με θυμωμένες κραυγές. Ηχηρές κραυγές που αντιδρούν έντονα σε μια ζωή γεμάτη από πράγματα που δεν θες και δεν αποδέχεσαι ούτε για σένα ούτε και για κανέναν άλλον. Μακριά από ατομικισμούς που, άλλωστε, δεν ταίριαξαν ποτέ με τη νοοτροπία αυτού του μουσικού είδους. Με μιαν αυθεντικότητα χαρακτηριστική τόσο των δημιουργών όσο και της δημιουργίας τους.\nΓια να βρει καθέν@ αυτό που αναζητά, βασική προϋπόθεση είναι να ξεκινήσει από την αμφισβήτηση αυτών που μας βαραίνουν ή δεν μας προσφέρουν όσα επιζητούμε σε κάθε τομέα της ζωής μας. Εξάλλου, τίποτα και όλα μπορούν να συμβούν, αρκεί να το θες και να το αποζητάς. Η αμφισβήτηση είναι μια καλή αρχή για να γίνουν οι αλλαγές που επιθυμείς να συμβούν στη ζωή σου, ανεξάρτητα από το πού, τελικά, αυτές θα σε οδηγήσουν.\nΠροσωπικά, αν αυτή η υπαρξιακή αμφισβήτηση είχε μουσική υπόκρουση, μόνο το πανκ θα σκεφτόμουν. Και οι Cold Leather ξεκινούν τη δική τους ιστορία βαδίζοντας σε καλά μονοπάτια, αποτελώντας την καλύτερη παρέα για τις αυγουστιάτικες νυχτερινές περιηγήσεις μου στην ερημωμένη πόλη.\nadagio830cold leathersmart movesSylvia Ioannou\nPrevious Post Sound Awakener – Monochrome (Elm Records)\nNext Post Ekin Fil – Maps (Helen Scarsdale Agency)


zoornalistas: Γενίτσαροι: Η απαξία μιας μεταφοράς\nΠαντελής Μπουκάλας σε άρθρο του στην Καθημερινή αναφερόμενος στο άρθρο «Δικαίωμα του συνέρχεσθαι: η ώρα της αλήθειας» του Νίκου Κ. Αλιβιζάτου, ομότιμου καθηγητή του Πανεπιστημίου Αθηνών, που δημοσιεύθηκε στην «Κ» (Κυριακή, 6.7),\nΣτη συνέχεια ο Παντελής Μπουκάλας γράφει:\n«(...) Με τη φράση του ο Ν. Αλιβιζάτος φωτογράφιζε εμπαθώς σαν γενίτσαρο τον Γιάννη Ραγκούση, πρώην ΠΑΣΟΚ και νυν ΣΥΡΙΖΑ. Εναντίον ποιανού έβαλλε όμως στη Βουλή ο Ραγκούσης; Εναντίον του Μιχάλη Χρυσοχοΐδη, πρώην ΠΑΣΟΚ και νυν Ν.Δ. Αν υπάρχει γενιτσαρισμός, υπάρχει και για τους δύο, με την ηθική απαξία του όρου κομμένη στη μέση. Αλλωστε, ο μεν Ραγκούσης διετέλεσε γραμματέας του Εθνικού Συμβουλίου του ΠΑΣΟΚ, ο δε Χρυσοχοΐδης γραμματέας της Κ.Ε. του ίδιου κόμματος. Με τη λογική αυτή, όμως, γενίτσαροι θα χαρακτηρίζονταν πάμπολλοι μεταστεγασθέντες πολιτικοί, ακόμα και πρωτοκλασάτοι. Ας μείνουμε στους όρους ανιδεολογικός καριερισμός, χαμαιλεοντισμός, καιροσκοπισμός. Αρκούν πιστεύω για να ονομάσουν τις περιπτώσεις όπου δεν υπάρχει έντιμη και αυτοκριτικά γενναία αναθεώρηση».


Το μανιφέστο αυτό θα παρουσιαστεί στην Αθήνα, στο ποδηλατοδρόμιο του ΟΑΚΑ, το Σάββατο 7 Ιουνίου. Ολόκληρο το πρόγραμμα στο http://altersummit2013.blogspot.gr/p/blog-page.html).\n* Φεμινιστικά κινήματα και γυναικεία δικαιώματα στην Ευρώπη της κρίσης, Β. Σιατέρλη verasiaterli@yahoo.com\n* Μετανάστες, πρόσφυγες, σύνορα, κρίση και Ευρώπη Φρούριο, Γ. Φελέκης felekis@okde.org\n* Αλληλεγγύη εν δράσει: Η Ευρώπη των από κάτω στο προσκήνιο, Χρ. Γιοβανόπουλος goudroun@gmail.com, Μ. Μπολώτα, krisgiov@yahoo.com\n* Στρατιωτικές επεμβάσεις και μιλιταρισμός - κινήματα για ειρήνη με κοινωνική δικαιοσύνη, Σ. Βωβού svovou@otenet.gr\n* Ακροδεξιά, ναζισμός και νέος φασισμός στην Ευρώπη - κράτος εξαίρεσης και καταστολής, Γ. Αλμπάνης, yannisalmpanis@hotmail.com\n* Συρρίκνωση της δημοκρατίας, συνταγματοποίηση του νεοφιλελευθερισμού και μορφές άμεσης και συμμετοχικής δημοκρατίας, Γ. Δαρεμάς, Σ. Αναγνωστοπούλου g_daremas@ath.forthnet.gr\nΙταλία: United Colors Against Benetton\nεκδηλώσεις alter summit


Θρίλερ στην Κηφισιά: Ληστές εισέβαλαν με όπλα σε διαγνωστικό κέντρο | ΠΙΕΡΙΚΟΣ ΛΟΓΟΣ\nΑΣΤΥΝΟΜΙΚΟ ΔΕΛΤΙΟ ΕΠΙΚΑΙΡΟΤΗΤΑ Κηφισια Ληστεια HOMEPAGE\nΘρίλερ στην Κηφισιά: Ληστές εισέβαλαν με όπλα σε διαγνωστικό κέντρο\nΣε εξέλιξη βρίσκονται οι έρευνες της ΕΛ.ΑΣ. για τον εντοπισμό τους\nΛηστεία σε κτίριο που στεγάζει γνωστό διαγνωστικό κέντρο και ιατρεία επί της οδού Χαριλάου Τρικούπη 197 στην Κηφισιά σημειώθηκε το απόγευμα της Δευτέρας.\nΣύμφωνα με αστυνομικές πηγές, δύο ένοπλοι εισέβαλαν στο διαγνωστικό κέντρο στις 18.45, απείλησαν με όπλα το προσωπικό και στη συνέχεια άρπαξαν μετρητά από τα ταμεία.\nΗ διαφυγή τους από το σημείο έγινε με σκούτερ. Η ληστεία έχει καταγραφεί από κάμερες ασφαλείας, ωστόσο, οι δράστες είχαν καλυμμένα τα χαρακτηριστικά του προσώπου τους.\nΣε εξέλιξη βρίσκονται οι έρευνες της ΕΛ.ΑΣ. για τον εντοπισμό τους, ενώ εντύπωση προκαλεί ότι οι ληστές επέλεξαν να «χτυπήσουν» σε ένα από τα κεντρικότερα σημεία της Κηφισιάς.pentapostagma.gr\nΕτικέτες ΑΣΤΥΝΟΜΙΚΟ ΔΕΛΤΙΟ ΕΠΙΚΑΙΡΟΤΗΤΑ Κηφισια Ληστεια HOMEPAGE


ΕΟΠΥΥ: τρίτη παράταση για χορήγηση φαρμάκων - Onmed.gr\nΕΟΠΥΥ: τρίτη παράταση για χορήγηση φαρμάκων\nΝέα παράταση, την τρίτη κατά σειρά, δίνει ο ΕΟΠΥΥ για την χορήγηση των φαρμάκων, καθώς πολλές από τις Επιτροπές Φαρμάκων Εξωτερικού και Υψηλού Κόστους δεν συνεδριάζουν.\nΒεβαίως η διοίκηση του Οργανισμού επικαλείται λόγους εξυπηρέτησης των ασφαλισμένων, ωστόσο η πραγματικότητα δείχνει πόσο ανοργάνωτα έχουν γίνει τα πράγματα στον ΕΟΠΥΥ, ενώ εξαιτίας της δίμηνης και πλέον απεργίας των γιατρών, η υπόθεση έχει ξεχειλώσει.\n‘Ετσι, όπως αναφέρει σε ανακοίνωσή του ο ΕΟΠΥΥ «στις περιπτώσεις περιστατικών όπου δεν υπάρχουν οι ιατροί ειδικότητας που συμμετέχουν στις Επιτροπές Φαρμάκων Εξωτερικού και Υψηλού Κόστους δίνεται η δυνατότητα χορήγησης ένα μήνα θεραπείας για νέους ασθενείς και ένα επιπλέον μήνα για συνέχιση θεραπείας χωρίς να απαιτείται η έγκριση της Επιτροπής με ευθύνη του θεράποντα ιατρού.\nΣημειώνεται ότι η χορήγηση δεν είναι δεσμευτική για τη συνέχιση της θεραπείας όταν τα συγκεκριμένα αιτήματα εξετασθούν από την Επιτροπή Φαρμάκων Εξωτερικού και Υψηλού Κόστους. Η ένδειξη χορήγησης θα πρέπει να σημειώνεται στο βιβλιάριο ασθενείας του ασφαλισμένου.\nΝα σημειωθεί ότι πρόκειται για τον τρίτο μήνα παράτασης που δίνει ο ΕΟΠΥΥ προκειμένου να εξυπηρετηθούν οι ασθενείς».\nΕΠΙΤΡΟΠΕΣ ΦΑΡΜΑΚΩΝ ΕΞΩΤΕΡΙΚΟΥ ΚΑΙ ΥΨΗΛΟΥ ΚΟΣΤΟΥΣ


Ο Μάιος βρήκε το Bloode ανανεωμένο! - Bloode\nΟ Μάιος ήταν ένας πολύ σημαντικός μήνας για το Bloode, αφού πλέον μέσα από το καινούριο site bloode.org μπορεί ο καθένας να συνεισφέρει με μια μικρή δωρεά, κάνοντας κάτι μικρό για κάτι μεγάλο! Ταυτόχρονα όμως, η ομάδα του Bloode συνέχισε τις δράσεις της ξεκινώντας νέες συνεργασίες με σκοπό όλο και περισσότερος κόσμος να ευαισθητοποιείται για το θέμα της αιμοδοσίας.\nΣυνεργασία με Mercedes-Benz Hellas\nΜέσα στο Μάιο είχαμε τη χαρά να πραγματοποιήσουμε τη πρώτη αιμοδοσία σε συνεργασία με τη Mercedes-Benz Hellas. Η συνεργασία αυτή στέφθηκε με επιτυχία αφού 40 εργαζόμενοι προσήλθαν, μαζεύοντας 29 μονάδες αίματος. H κα Γεωργία Παπαδάκη από το τμήμα HR μοιράστηκε μαζί μας: «Τα τελευταία χρόνια η Mercedes-Benz Hellas φύτεψε το σπόρο της κοινωνικής ευαισθητοποίησης και άρχισε να καλλιεργεί την κουλτούρα της προσφοράς, κάνοντας τον εθελοντισμό και την αξία της ανιδιοτέλειας κομμάτι της καθημερινότητας όλων των εργαζομένων της. Με moto το #love2give πραγματοποιήθηκε η πρώτη αιμοδοσία της εταιρείας για αυτό το έτος.» H άψογη συνεργασία και το υπέροχο κλίμα που δημιουργήθηκε μας κάνουν να ανυπομονούμε για την επόμενη αιμοδοσία!\nH μεγαλύτερη ανοικτή αιμοδοσία της χρονιάς!\nΧαιρόμαστε ιδιαίτερα όταν φοιτητές γίνονται αιμοδότες, έχοντας όλο το μέλλον μπροστά τους για να σώζουν ζωές. Γι’ αυτό, ευχαριστούμε πολύ την Ομάδα Εθελοντισμού του Παντείου Πανεπιστημίου που δούλεψαν μαζί μας με όρεξη και αισιοδοξία για να φτάσουμε σε αυτά τα αποτελέσματα. Πάνω από 50 φοιτητές ήρθαν στην αιμοδοσία, στην οποία συγκεντρώθηκαν 32 μονάδες αίματος και 21 δείγματα μυελού των οστών.\nΜε διαδραστικό παιχνίδι για την αιμοδοσία στο ThinkBiz Academy\nΣτις 18 και 19 Μαίου βρεθήκαμε στο ThinkBiz Academy, σε ένα συνέδριο που συγκέντρωσε το ενδιαφέρον των φοιτητών. Από το περίπτερο μας και πάνω από το διαδραστικό παιχνίδι του Bloode, είχαμε την ευκαιρία να προωθήσουμε στους νέους την δράση μας αλλά και να συζητήσουμε μαζί τους για την αιμοδοσία και τα βήματα που έχουμε κάνει μέχρι σήμερα.\n“Κάνε κάτι μικρό για κάτι μεγάλο” workshop στο TEDxUniPi2018\nTo Σάββατο 12/5 η Ασπασία βρέθηκε στο TEDxUniversityofPiraeus 2018 για να εκπροσωπήσει το Bloode συντονίζοντας ένα διαδραστικό workshop. Όσοι συμμετείχαν στο workshop είχαν την ευκαιρία να δουν από πρώτο χέρι πως τα μικρά καθημερινά πράγματα μπορούν συνεισφέρουν σε κάτι μεγάλο. Μέσα από μια πολύ ενδιαφέρουσα διαδικασία έμαθαν ότι τα σπουδαία πράγματα θέλουν χρόνο για να χτιστούν, αλλά κάθε μέρα μπορείς να φτάνεις ένα βήμα πιο κοντά στον στόχο σου!\nblood donation, Blood Drive, bloode, May, αιμοδοσία, εθελοντής αιμοδότης, εθελοντική αιμοδοσία, εθελοντισμός, Μάιος


Αρρωστο το (εγχώριο) Τριφύλλι - Ειδήσεις - νέα - Το Βήμα Online\nΑρρωστο το (εγχώριο) Τριφύλλι\nΛίγα λεπτά πριν από τη σέντρα του χθεσινού επαναληπτικού προημιτελικού Κυπέλλου Ελλάδος μεταξύ Παναθηναϊκού- Πανσερραϊκού, ο α΄ αντιπρόεδρος της πράσινης ΠΑΕ κ. Αντώνης Αντωνιάδης κατά την άφιξή του στο ΟΑΚΑ- ανυποψίαστος για το τι θα επακολουθούσε-, μιλώντας για τις αρνητικές εξελίξεις που προέκυψαν στο θέμα του γηπέδου, έλεγε: « Είναι μια μαύρη ημέρα για τον Παναθηναϊκό ». Οπως αποδείχτηκε όμως 90 λεπτά αργότερα, και εντός των γραμμών του γηπέδου, η ημέρα ήταν… κατάμαυρη για τους Πράσινους, που γνώρισαν μία από τις πιο ντροπιαστικές ήττες στην ιστορία τους.\nΛίγα λεπτά πριν από τη σέντρα του χθεσινού επαναληπτικού προημιτελικού Κυπέλλου Ελλάδος μεταξύ Παναθηναϊκού- Πανσερραϊκού, ο α΄ αντιπρόεδρος της πράσινης ΠΑΕ κ. Αντώνης Αντωνιάδης κατά την άφιξή του στο ΟΑΚΑ- ανυποψίαστος για το τι θα επακολουθούσε-, μιλώντας για τις αρνητικές εξελίξεις που προέκυψαν στο θέμα του γηπέδου, έλεγε: « Είναι μια μαύρη ημέρα για τον Παναθηναϊκό ». Οπως αποδείχτηκε όμως 90 λεπτά αργότερα, και εντός των γραμμών του γηπέδου, η ημέρα ήταν… κατάμαυρη για τους Πράσινους, που γνώρισαν μία από τις πιο ντροπιαστικές ήττες στην ιστορία τους. Οι παίκτες του Πανσερραϊκού ήταν πραγματικά… λιοντάρια (όπως είναι και το έμβλημα της μακεδονικής ομάδας) και επικράτησαν πανάξια 3-2, εξασφαλίζοντας, σε συνδυασμό με το 0-0 στο πρώτο ματς των Σερρών, μια ιστορική πρόκριση στα ημιτελικά του Κυπέλλου Ελλάδος όπου θα αντιμετωπίσουν (σε διπλή αναμέτρηση) την ΑΕΚ.\nΑντιθέτως, οι παίκτες του Παναθηναϊκού με την αποκαρδιωτική εμφάνισή τους, δικαίωσαν τον ολλανδό προπονητή κ. Χενκ τεν Κάτε και τον πρόεδρο της ΠΑΕ κ. Νίκο Πατέρα, οι οποίοι μετά το τέλος του πρώτου αγώνα στις Σέρρες τούς είχαν αποκαλέσει «πριμαντόνες» και «μπαλαρίνες» αντιστοίχως. Επί της ουσίας οι παίκτες του Παναθηναϊκού απώλεσαν και την τελευταία ευκαιρία που είχαν εφέτος για την κατάκτηση ενός εγχώριου τίτλου, προκαλώντας παράλληλα εντονότατους τριγμούς στο ποδοσφαιρικό τμήμα εν όψει μάλιστα της καθοριστικής μάχης με τη Βιγιαρεάλ την ερχόμενη Τρίτη για την πρόκριση στους «8» του Τσάμπιονς Λιγκ.\nΤο σήμα κινδύνου ήχησε μόλις στο 12΄ για τους Πράσινους, όταν ο Ζουντί, εκμεταλλευόμενος την αδράνεια αρχικά του Γκούμα και εν συνεχεία του Γκαλίνοβιτς (κλήθηκε χθες εσπευσμένα να αγωνιστεί, ενώ είχε μείνει εκτός αποστολής λόγω ενοχλήσεων που ένιωσε στη μέση ο Τζόρβας ), σέντραρε προς τους αμαρκάριστους Μπαϊκαρά και Τσεχ, αλλά την τελευταία στιγμή «καθάρισε» ο Βύντρα. Το μήνυμα όμως δεν ελήφθη, η αδράνεια συνεχίστηκε για το Τριφύλλι και η τιμωρία έφθασε στο 23΄. Ο Μπαϊκαρά με εντυπωσιακή ντρίμπλα «άδειασε» τον Βύντρα και με σουτ«βολίδα» έστειλε την μπάλα στα δίχτυα του Γκαλίνοβιτς, ανοίγοντας το σκορ (0-1).\nΤο ηχηρό χαστούκι του Μπαϊκαρά αφύπνισε τους Πράσινους, οι οποίοι αντέδρασαν και σε διάστημα πέντε λεπτών δημιούργησαν τρεις κλασικές ευκαιρίες. Στο 37΄ ο Χριστοδουλόπουλος έπιασε δυνατό σουτ έξω από την περιοχή αλλά η μπάλα βρήκε τη ρίζα του δεξιού δοκαριού του Ιλιτς, ενώ στο 41΄ ο Γκάμπριελ βγήκε τετ-α-τετ με τον σέρβο γκολκίπερ του Πανσερραϊκού, ο οποίος αρχικά έδιωξε και στη συνέχεια η μπάλα κατέληξε και πάλι στο δοκάρι. Ενα λεπτό αργότερα ο Ρουκάβινα , μόνος από το ύψος της μικρής περιοχής, σούταρε απελπιστικά άουτ. Προηγουμένως (39΄) ο κόουτς Τεν Κάτε είχε κάνει την πρώτη διορθωτική-επιθετική κίνηση, αντικαθιστώντας τον Σιμάο με τον Ρουκάβινα. Διατήρησε μεν το ίδιο σύστημα (4-2-3-1), ωστόσο γύρισε τον Κλέιτον δίπλα στον αμυντικό μέσο των Πρασίνων Ζιλμπέρτο Σίλβα, ενώ πέρασε τον κροάτη επιθετικό σε ρόλο αριστερού χαφ εξτρέμ με τον Γκάμπριελ δεξιά και τον Χριστοδουλόπουλο σε ελεύθερο ρόλο πίσω από τον μοναδικό σέντερ φορ Πετρόπουλο .\nΤο πάθημα και πάλι δεν έγινε μάθημα, οι Πράσινοι μπήκαν νωχελικά και στο β΄ ημίχρονο και το πλήρωσαν ακριβά. Στο 55΄ ο Χρήστος Πιπίνης «πήρε την ταυτότητα» του Βύντρα, ο οποίος για να τον σταματήσει τον ανέτρεψε εντός περιοχής. Ο ρέφερι της αναμέτρησης κ. Γιαννόπουλος υπέδειξε την κλασική περίπτωση πέναλτι και ο Τσεχ δεν αστόχησε από την άσπρη βούλα (0-2). Ο θρίαμβος των Σερραίων ολοκληρώθηκε στο 71΄ και ενώ όλοι οι Πράσινοι είχαν βγει στην επίθεση για να πετύχουν την ανατροπή. Ο Σωτήρης Κωνσταντινίδης είπε «πάρε βάλε» στον Τσεχ, ο οποίος δεν έχασε την ευκαιρία και πλάσαρε τον Γκαλίνοβιτς. Το… εξωπραγματικό 0-3 πανηγυρίστηκε έξαλλα από τους παίκτες του Πανσερραϊκού, που έδειχναν να μην πιστεύουν και οι ίδιοι το άνευ προηγουμένου- αλλά καθ΄ όλα δίκαιο- κατόρθωμά τους.\nOΠαναθηναϊκός το μόνο που κατάφερε ήταν να μειώσει σε 2-3 (στο 74΄ και στο 90΄), αρχικά με εξαιρετική εκτέλεση φάουλ και εν συνεχεία με ατομική ενέργεια του μοναδικού διακριθέντα του Τριφυλλιού, Λάζαρου Χριστοδουλόπουλου. Κάκιστη η διαιτησία του κ. Γιαννόπουλου (τιμώρησε με κίτρινη κάρτα τους Χριστοδουλόπουλο, Πετρόπουλο, Κωνσταντινίδη, Μούταβντζιτς) και των βοηθών του κκ. Γιαννουγλίδη και Γκάγκα, οι οποίοι υπέπεσαν σε σωρεία λαθών εις βάρος του ΠΑΟ.\nΠΑΝΑΘΗΝΑΪΚΟΣ: Γκαλίνοβιτς, Βύντρα (58΄ Μουν), Σπυρόπουλος, Γκούμας, Βαβζίνιακ, Σιμάο (39΄ Ρουκάβινα), Ζιλμπέρτο Σίλβα, Γκάμπριελ, Κλέιτον, Χριστοδουλόπουλος, Πετρόπουλος (64΄ Σαλπιγγίδης).\nΠΑΝΣΕΡΡΑΪΚΟΣ: Ιλιτς, Καλλιμάνης, Πιπίνης, Βοσκόπουλος, Παπάζογλου, Διγκόζης, Ζουντί (66΄ Γεωργιάδης), Μπαϊκαρά (86΄ Σιάκκας), Μούταβντζιτς, Κωνσταντινίδης, Τσεχ (74΄ Μπράιτ).\nΣτο στόχαστρο όλων οι παίκτες του ΠΑΟ\nΤην ώρα που οι Σέρρες «καίγονταν» από πανηγυρισμούς για την ιστορική πρόκριση του Πανσερραϊκού στους «4» του Κυπέλλου Ελλάδος, ο αποκλεισμός του Παναθηναϊκού «ηλέκτρισε» επικίνδυνα την ατμόσφαιρα στο ΟΑΚΑ. Με το σφύριγμα της λήξης η πρώτη αναταραχή προκλήθηκε στις θέσεις των επισήμων μεταξύ VΙΡ φίλων του Τριφυλλιού. Η συνέχεια δόθηκε στον περιβάλλοντα χώρο του σταδίου, όπου περίπου 30 οπαδοί των Πρασίνων περίμεναν με άγριες διαθέσεις τους ποδοσφαιριστές. «Μπράβο ξεφτίλες,ωραίο Κύπελλο σηκώσατε» και «την πήρατε και αυτή την κούπα, παιχταράδες» ήταν μερικές από τις (πιο επιεικείς) ατάκες που ακούστηκαν. Οι Σπυρόπουλος, Σαλπιγγίδης , Κλέιτον, Σιμάο και Βύντρα βρέθηκαν κυρίως στο στόχαστρο, ενώ ο μοναδικός που χειροκροτήθηκε ήταν ο Χριστοδουλόπουλος.\nΚατά την αποχώρησή του από το ΟΑΚΑ ο πρόεδρος της ΠΑΕ κ. Νίκος Πατέρας, αφού συνεχάρη τον Πανσερραϊκό για την πρόκριση, δήλωσε: «Η ομάδα μάς πίκρανε όλους και δεν πρόκειται να το ξεχάσουμε». Μάλιστα, δεν αποκλείεται σήμερα να επισκεφθεί τις εγκαταστάσεις της Παιανίας για να τα… ψάλει στους παίκτες (ίσως το κάνει και ο διευθυντής ποδοσφαίρου κ. Κώστας Αντωνίου ), ενώ οι πληροφορίες αναφέρουν ότι υπάρχει πιθανότητα επιβολής βαρύτατου προστίμου. Στη συνέντευξη Τύπου ο κόουτς Τεν Κάτε θέλησε να ρίξει τους τόνους λέγοντας ότι «πρέπει να διατηρήσουμε την ψυχραιμία μας διότι ακολουθούν δύο σημαντικά ματς,με τη Λάρισα αλλά κυρίως με τη Βιγιαρεάλ». Επίσης, δεν αποποιήθηκε τις ευθύνες του: «Εγώ είμαι υπεύθυνος για την ομάδα, εγώ έχω και το μεγαλύτερο μερίδιο ευθύνης». Ωστόσο, λίγο πριν, έξω από τα αποδυτήρια, όντας φανερά απογοητευμένος από τον αποκλεισμό-σοκ, απευθύνθηκε στους στενούς συνεργάτες του κκ. Γκέραρντ φαν ντερ Λεμ και Μάικ Σνούι λέγοντας (προφανώς για τους παίκτες): «Αν δεν με θέλουν ας μου το πουν…».


ΥΔΡΑΣ ΠΟΛΙΤΕΙΑ: Επέτειος χειροτονίας του Ιερολογιώτατου Διακόνου π. Νεκταρίου Δαρδανού\nΕπέτειος χειροτονίας του Ιερολογιώτατου Διακόνου π. Νεκταρίου Δαρδανού\n30 Νοεμβρίου 2013 – 30 Νοεμβρίου 2016\nΕπέτειος χειροτονίας του Ιερολογιώτατου Διακόνου της Ι. Μητροπόλεως Ύδρας π. Νεκταρίου Δαρδανού. Η χειροτονία τελέστηκε στις 30 Νοεμβρίου 2013 στον Ιερό Καθεδρικό Ναό Κοιμήσεως Θεοτόκου Ύδρας\nΠάντα ΑΞΙΟΣ, καλή δύναμη στην διακονία του και καλή συνέχεια στις Μεταπτυχιακές σπουδές του.\nΕτικέτες Μητρόπολη, Χειροτονία


Αισθητικές Ολοκεραμικές Αποκαταστάσεις. Ζιρκονία και Διπυριτικό Λίθιο // stuff here for admins or editors\nΒΕΛΤΙΩΜΕΝΗ ΑΙΣΘΗΤΙΚΗ ΓΙΑ ΤΟΥΣ ΑΣΘΕΝΕΙΣ ΣΑΣ: Ολοκεραμικές Αποκαταστάσεις Ζιρκονίας και Διπυριτικού Λιθίου\nΤα τελευταία χρόνια, παρά την οικονομική κρίση, υπάρχει αυξημένη ζήτηση για ολοκεραμικές αποκαταστάσεις. Η ζήτηση έχει καλυφθεί με την ανάπτυξη νέων, ισχυρότερων κεραμικών όπως η ζιρκονία και το διπυριτικό λίθιο αντικαθιστώντας παλαιότερα υλικά. Τα υλικά αυτά προσφέρουν πολύ καλή αντοχή και παθητική εφαρμογή, στοιχεία τα οποία συνδυάζονται με την εξαιρετική αισθητική. Οι εταιρίες παραγωγής κεραμικών υλικών έχουν εστιάσει τα τελευταία χρόνια στην εξέλιξη των χαρακτηριστικών των υλικών τους και πλέον η τελευταία γενιά υλικών παρέχει βελτιωμένη φωτοδιαπερατότητα σε όλα τα χρώματα και τις αποχρώσεις τους. Όλες οι ολοκεραμικές αποκαταστάσεις είναι πιο υγιείς για τους ιστούς των ούλων και παρέχουν μακροχρόνια και αξιόπιστα αποτελέσματα. Η απουσία μετάλλου έχει ως αποτέλεσμα να επιτρέπει στο φυσικό φως να μεταδίδεται μέσω των κεραμικών υλικών με τέτοιο τρόπο που να αναπαριστάνει το φυσικό δόντι.\nΤι είναι η Ζιρκονία και ποια τα οφέλη της\nΗ ζιρκονία πολλές φορές περιγράφεται και ως «λευκό μέταλλο», καθώς η δύναμη κάμψης της πλησιάζει αυτήν του μετάλλου. Οι φυσικές (και χημικές) της ιδιότητες μοιάζουν πολύ με αυτές του τιτανίου (Ti). Αρχικά, η ζιρκονία ήταν διαθέσιμη μόνο στο φυσικό, λευκό της χρώμα. Σήμερα παράγεται σε ποικιλία αποχρώσεων και διαφανειών, καθιστώντας το πιο εύκολο να αναπαραχθεί στην τελική αποκατάσταση το χρώμα των παρακείμενων φυσικών δοντιών. Με τη βοήθεια της ψηφιακής τεχνολογίας, υπάρχει εξαιρετική παθητική εφαρμογή και απόλυτη ακρίβεια στα αυχενικά όρια.\nΠότε να επιλέξετε αποκαταστάσεις Ζιρκονίας\nΗ ζιρκονία είναι ιδανική για πρόσθιες αλλά και οπίσθιες στεφάνες και γέφυρες. Υπάρχουν 3 διαφορετικά είδη αποκαταστάσεων με χρήση υλικού ζιρκονίας.\nΟ συνδυασμός πυρήνα ζιρκονίας με διαστρωμάτωση κεραμικού υλικού συνιστάται για οποιοδήποτε είδος αποκατάστασης (στεφάνη, γέφυρα, επί εμφυτευμάτων) είτε σε πρόσθια είτε σε οπίσθια περιοχή. Προσφέρει μοναδικό συνδυασμό αισθητικής και αντοχής. Επιπλέον, σε σύγκριση με τα μονολιθικά, παρέχει καλύτερο αισθητικό αποτέλεσμα χάρις στην διαστρωμάτωση των κεραμικών υλικών, το οποίο μας δίνει τη δυνατότητα να αναπαράγουμε με ακρίβεια χρώμα και χαρακτηριστικά που συναντάμε στα φυσικά δόντια.\nΟι μονολιθικές αποκαταστάσεις ζιρκονίας έχουν εξαιρετική αντοχή στην κάμψη. Μπορούν να χρησιμοποιηθούν με απόλυτη ασφάλεια ως οπίσθιες στεφάνες/γέφυρες. Ιδανική επιλογή για ασθενείς με βρουξισμό. Η υψηλή αδιαφάνειά του το καθιστά ακατάλληλο για πρόσθιες αποκαταστάσεις.\nΗ ημιδιαφάνεια των μονολιθικών αποκαταστάσεων ζιρκονίας ST (Superior Translucency) καθιστά αυτό το υλικό κατάλληλο για πρόσθιες στεφάνες/γέφυρες, αλλά δεν είναι κατάλληλο για όψεις, ένθετα, επένθετα και αποκαταστάσεις που απαιτούνται έντονες διαφάνειες. Επίσης, εξαιτίας της αντοχής τους στην κάμψη (750MPa) δεν συνιστάται για οπίσθιες αποκαταστάσεις.\nΤι είναι το Διπυριτικό Λίθιο (e.max)\nΔημιουργείται είτε με κοπή πλάκας διπυριτικού λιθίου (milling), είτε με την τεχνική Press. Σαν υλικό δεν παρουσιάζει αντοχή εφάμιλλη της ζιρκονίας, όμως το τελικό αποτέλεσμα είναι ανώτερης αισθητικής. Μπορεί να δημιουργηθεί ως μονολιθικό ή με διαστρωμάτωση πορσελάνης για μέγιστη αισθητική.\nΠότε να επιλέξετε αποκαταστάσεις Διπυριτικού Λιθίου (e.max)\nΥλικό επιλογής για στεφάνες οπουδήποτε στο στόμα. Είναι δυνατή η κατασκευή γέφυρας 3 τεμαχίων, αλλά μόνο μέχρι και τους προγομφίους. Πολύ καλή επιλογή για ένθετα/επένθετα και ακόμα καλύτερη για όψεις. Η επιλογή του διπυριτικού λιθίου e.max μπορεί να προσφέρει ιδιαίτερα καλά αποτελέσματα, όταν οι ασθενείς χρειάζονται συνδυασμό αυτών των διαφορετικών αποκαταστάσεων (ειδικά όταν οι προσθέσεις βρίσκονται δίπλα η μία στην άλλην). Το να μπορείτε να χρησιμοποιήσετε τα ίδια κεραμικά υλικά θα εγγυηθεί ότι όλα θα συνδυαστούν όμορφα μεταξύ τους. Τέλος, η χρήση του δεν συνιστάται σε βρουξιστές ασθενείς.\nΕάν έχετε μια συγκεκριμένη περίπτωση που θέλετε να συζητήσετε είμαστε πάντα διαθέσιμοι να σας μιλήσουμε για τα υλικά και ποια από αυτά μπορεί να είναι τα πιο κατάλληλα. Όταν οι ολοκεραμικές αποκαταστάσεις χρησιμοποιούνται σωστά προκύπτουν εκπληκτικά αποτελέσματα, αποτελέσματα που καταλήγουν σε πολύ χαρούμενους ασθενείς.\nΒΕΛΤΙΩΜΕΝΗ ΑΙΣΘΗΤΙΚΗ ΓΙΑ ΤΟΥΣ ΑΣΘΕΝΕΙΣ ΣΑΣ: Ολοκεραμικές Αποκαταστάσεις Ζιρκονίας και Διπυριτικού Λιθίου April 24, 2018


Το Porsche Design επιστρέφει στο BlackBerry | Pestaola\nΤο Porsche Design επιστρέφει στο BlackBerry\nby Nikos Kaimakamis • On 18-09-2014 • AT 3:41 pm • ΚΑΝΕΝΑ ΣΧΟΛΙΟ\nΗ συνεργασία της BlackBerry με το Porsche Design δεν έχει τελειώσει και παρουσιάζει τη νέα του δημιουργία που αποπνέει πολυτέλεια, χωρίς να χάνονται τα στοιχεία λειτουργικότητας που χαρακτηρίζουν τα smartphones της καναδικής φίρμας.\nΤο νέο μοντέλο είναι το P’ 9983, το οποίο κρύβει στο εσωτερικό του ένα BlackBerry Q10, που έχει περάσει από τη σχεδιαστική πινελιά του Porsche Design, με αποτέλεσμα ένα πολύ πιο μοντέρνο πλαίσιο. Η οθόνη αφής έχει διαγώνιο 3,1 ιντσών, με ανάλυση 720×720 pixels, ενώ είναι εξοπλισμένο στο πίσω μέρος με μία κάμερα 8 Megapixel και μία κάμερα 2 Megapixel εμπρός.\nΣτο εσωτερικό του έχει επεξεργαστή Qualcomm Snapdragon S4 Plus, με τους δύο πυρήνες του χρονισμένους στο 1,5 GHz και Ardeno 225 GPU. Η μνήμη RAM είναι 2 GB και ο αποθηκευτικός χώρος του 64 GB, ο οποίος μάλιστα μπορεί να επεκταθεί με κάρτες microSD. Υποστηρίζει 4G, Wi-Fi, FM Radio, Bluetooth 4.0, NFC και GPS. Η μπαταρία του έχει χωρητικότητα 2.100 mAh και τρέχει το λειτουργικό σύστημα BlackBerry OS 10.3. Οι διαστάσεις της συσκευής είναι 119×67,1×10.6 χιλιοστά και το βάρος του φτάνει τα 140 γραμμάρια.\nΗ κάμερα έχει κρύσταλλο ζαφειριού για προστασία, ενώ στο πλαίσιο υπάρχει ανοξείδωτο ατσάλι, υλικό από το οποίο είναι κατασκευασμένο και το λογότυπό του. Στη συσκευασία του υπάρχει ένα πολυτελές headset μαζί με ένα πανί για τον καθαρισμό της συσκευής. Σύμφωνα με το Digital Trends, η τιμή του στην Ευρώπη θα ξεπερνά τα 1600 ευρώ, επομένως δεν μπορεί κανείς να το χαρακτηρίσει προσιτό, αλλά ό,τι φέρει το λογότυπο Porsche Design είναι για λίγους.


Γαύδος: Συγκλονίζει μαρτυρία για το δυστύχημα – “Αν υπήρχαν πρώτες βοήθειες το κορίτσι θα είχε σωθεί” | FanariPress Γαύδος: Συγκλονίζει μαρτυρία για το δυστύχημα – “Αν υπήρχαν πρώτες βοήθειες το κορίτσι θα είχε σωθεί” – FanariPress\nΑρχική Ελλάδα Γαύδος: Συγκλονίζει μαρτυρία για το δυστύχημα – “Αν υπήρχαν πρώτες βοήθειες το...\nΓαύδος: Συγκλονίζει μαρτυρία για το δυστύχημα – “Αν υπήρχαν πρώτες βοήθειες το κορίτσι θα είχε σωθεί”\nΣυγκλονίζουν τα όσα λέει αυτόπτης μάρτυρας για το δυστύχημα που κόστισε τη ζωή της 25χρονης, Κορίνας στη Γαύδο.\nΤο αυτοκίνητό της έπεσε σε γκρεμό ύψους 100 μέτρων. Μιλώντας στο MEGA ο κ. Μανώλης τόνισε ότι “όταν ενημερώθηκα, έτρεξα κατευθείαν, πήγα στο σημείο. Ήταν τέσσερις πυροσβέστες. Οι δύο ήταν ήδη δίπλα στην κοπέλα. Μου είπαν ότι έχει τις αισθήσεις της κανονικά.\nΠήγα στο ιατρείο, ενημέρωσα τον γιατρό ότι η κοπέλα ζει και ότι τον χρειάζεται. Ξαναγύρισα. Δέθηκα και κατέβηκα στο σημείο αυτό. Όταν κατέβηκα κάτω, έχασα επαφή με το τι γίνεται πάνω.\nΗ κοπέλα με αναγνώρισε, χαμογέλασε. Ζητούσε νερό και κάθε 15’ ρωτούσε αν ερχόταν η βοήθεια. Και η βοήθεια δεν ήταν πουθενά. Όσο περνούσε η ώρα, χειροτέρευαν τα πράγματα» υπογραμμίζει.\n«Στις 07:30 κατέβηκα κάτω, στις 10:30 πέθανε η κοπέλα. Και όταν έδωσα σήμα ότι πέθανε, μετά κατέβηκε ο γιατρός για να διαπιστώσει το θάνατό της.\nΔεν δίνω ευθύνη στο γιατρό. Το νησί χρειάζεται άμεσα ενίσχυση. Αν υπήρχαν πρώτες βοήθειες το κορίτσι θα είχε σωθεί. Τρεις ώρες ήταν η κοπέλα στα χέρια μου. Και πέθανε στα χέρια μου. Θα μπορούσε να είχε σωθεί» πρόσθεσε.\nΣχετικά με τον συνεπιβάτη της στο αυτοκίνητο, ο οποίος επιβίωσε του ατυχήματος, ο κ. Μανώλης είπε: «Το αυτοκίνητο έπεσε 02:30 – 03:00 στο γκρεμό, ο άνθρωπος ειδοποίησε στις 06:00 την Αστυνομία. Μπορεί τρεις ώρες να προσπαθούσε να βγει στην επιφάνεια. Πάντως, όπου και να βρίσκεσαι, μπορεί το κινητό σου να καλέσει το 100».\nΠροηγούμενο άρθροΧωρίς προβλήματα ή κρούσματα covid 19 η μαθητική και εκπαιδευτική κοινότητα του Δήμου Πρέβεζας\nΕπόμενο άρθροΑυτή είναι η 25χρονη έγκυος που δέχτηκε επίθεση με καυστικό υγρό\nΟικογενειακή τραγωδία : Είδαν το γιο τους να καίγεται ζωντανός\nΝ. Θωμαΐδης: Ανατροπή με τα λύματα στην Αττική – Αυξήθηκε το...


Κείμενο: Άννα Λόρεντς, Χατσαντούρ Μαρτιροσιάν\nΜετάφραση: Μίκυ Μοβσεσιάν\nΤο 1995, στο προαύλιο «Πωλ Ζιρό» του νοσοκομείου Βιλζουίφ κοντά στο Παρίσι, στήθηκε η προτομή ενός διάσημου ασθενούς, του Βαρταμπέτ Κομιτάς. Ένα ακόμη μνημείο του ιδιοφυούς «τρελού» στέκει στο κέντρο του Παρισιού. Οι ειδικοί ερίζουν επί έναν σχεδόν αιώνα για το αν ο Κομιτάς ήταν πράγματι άρρωστος και όντως έπρεπε να μείνει σε απομόνωση. Το ιατρικό του ιστορικό είναι γεμάτο ασάφειες. Ίσως οι πληροφορίες που βρέθηκαν στα αρχεία του ψυχιατρικού νοσοκομείου, να ρίξουν φως πάνω στο ζήτημα αυτό.\n«Ο κόσμος έγινε γι’ αυτόν ατέλειωτος και σκοτεινός, σαν εφιάλτης…»\nΣυνέλαβαν τον Κομιτάς στις 11 Απριλίου του 1915. Οι Νεότουρκοι τον θεωρούσαν ως μια από τις «κεφαλές του έθνους», χωρίς τις οποίες οι Αρμένιοι δε θα μπορούσαν να αμυνθούν οργανωμένα. Μέσα σε λίγες ώρες, ο τουρκικός στρατός είχε συλλάβει την ελίτ της αρμενικής διανόησης στην Κωνσταντινούπολη. Ανάμεσα στους συλληφθέντες ήταν και αρκετοί φίλοι του. Στη φυλακή, ο Κομιτάς ανέπτυξε βαθειά φιλία με τους Σιαμάντο και Τανιέλ Βαρουζάν. Οι τρόφιμοι στάλθηκαν στη φυλακή της περιοχής Σάνγκρι όπου γρήγορα συνειδητοποίησαν τη μοίρα που τους επιφύλασσαν. Αντίθετα, σύμφωνα με μαρτυρίες, ο Κομιτάς παρέμεινε ψύχραιμος, παρηγορώντας τους άλλους.\nΤα γεγονότα ήταν τόσο ξένα ως προς την αντίληψή του περί αρμονίας της ζωής, που είτε το πίστευε είτε όχι, προσπαθούσε να πείσει τους υπόλοιπους ότι αυτή η «παρεξήγηση» θα λυνόταν σύντομα. Συμπαραστάθηκε ιδιαίτερα στον ψυχίατρο Βαχάν Τοργκομιάν, ο οποίος είχε επηρεαστεί έντονα από την τραυματική εμπειρία της φυλακής. Ο Πιουζάντ Κετσιάν, όταν αφέθηκε ελεύθερος δήλωσε: «Όλοι αντλούσαμε τη δύναμη της επιβίωσης χάρη στον Κομιτάς. Μας εξέπληττε με τη σωματική και διανοητική του υγεία. Τα βράδια κοιμόταν σαν παιδάκι».\nΗ ηρεμία του Κομιτάς όμως δε θα διαρκούσε πολύ, καθώς η κατάσταση άλλαξε απότομα. Ύστερα από το εξαντλητικό πέρασμα της ερήμου, στον δρόμο για το Ταβλί, το καραβάνι των ξεριζωμένων έκανε μια στάση. Ο μόνος τρόπος για να σβήσουν τη δίψα τους ήταν να πιουν εκ περιτροπής από έναν κοινόχρηστο κουβά. Γνωρίζοντας τις ιδιοτροπίες του Κομιτάς, ο Σιαμάντο και ο Βαρουζάν τον άφησαν να πιει πρώτος. Αναπαράγοντας τη συνήθεια του μουσικού στη σκηνή, ο Κομιτάς δέχτηκε την προσφορά τους με χειροκρότημα αλλά δεν κατάφερε να πιει, επειδή ένας τούρκος φύλακας άρπαξε τον κουβά και τον πέταξε. Ταπεινωμένος, κάλυψε με τα χέρια το πρόσωπό του και αποτραβήχτηκε στη σκηνή του. Επέστρεψε ύστερα από μία ώρα αλλά αρνήθηκε να πιει όταν του πρόσφεραν ξανά νερό. Στα απομνημονεύματά του, ο επιζήσας Αράμ Αντονιάν αναφέρει ότι μετά από αυτό το συμβάν η συμπεριφορά του Κομιτάς άρχισε να αλλάζει.\nΤο επόμενο πρωί το καραβάνι συνέχισε την πορεία του. Ο Κομιτάς μουρμουρίζοντας συνεχώς, περπατούσε σκυφτός, με ένα βλέμμα όλο απορία. Ξαφνικά, βλέποντας έναν γάιδαρο στην πλαγιά ενός λόφου, τον πλησίασε, τον χαιρέτησε δια χειραψίας, υποκλίθηκε και φώναξε στα τουρκικά: «Μη βιάζεστε φίλοι μου, αφήστε τη χωροφυλακή να περάσει!». Οι περισσότεροι νόμισαν ότι αστειευόταν. Μόνο οι γιατροί Βαχράμ Τοργκομιάν και Ρουπέν Σεβάκ, που τον γνώριζαν προσωπικά, ανησύχησαν.\nΣτο Σάνγκρι, οι εξόριστοι, ρημαγμένοι από την εξάντληση, ζήτησαν από τον Κομιτάς να τους τραγουδήσει. Τραγούδησε το «Ντερ Βογορμιά» (Κύριε ελέησον). Αφού απόσωσε και την τελευταία νότα αυτής «της αφιερωμένης στη χριστιανική αγάπη μελωδίας», ο Κομιτάς ξέσπασε σε ένα υστερικό γέλιο. Οι φίλοι του προσπάθησαν να τον συνεφέρουν αλλά μάταια.\nΒρίσκονταν ακόμα στο Σάνγκρι, όταν δόθηκε η διαταγή από τις τουρκικές αρχές να επιστρέψει ο Κομιτάς, μαζί με άλλους 12, στην Κωνσταντινούπολη. Μαθαίνοντάς το, το πρόσωπό του έλαμψε από ευτυχία.\nΑπό τους 291 εξόριστους στο Σάνγκρι, επιβίωσαν μόνο σαράντα. Όταν ο Κομιτάς επέστρεψε στην Κωνσταντινούπολη ήταν ένας τελείως διαφορετικός άνθρωπος. Ακόμα και τα δέντρα τού φαίνονταν σαν χωροφύλακες και πάσχιζε να τους ξεφύγει. Έπαψε να κοιμάται στο κρεβάτι στο δωμάτιο του που μοιραζόταν με το φίλο του Ντικράν Τσιτουνί, διότι είχε εφιάλτες,. Μιλούσε για οράματα με χιλιάδες Αρμενίους, γυναικόπαιδα, νέους και γέρους, οι οποίοι περνούσαν όλη τη νύχτα σε μια λοφοπλαγιά, τραγουδώντας το «Αραβόντ Λουσό» (Στο φως της αυγής). Φυσικά, τέτοιες σκηνές θεωρήθηκαν «προφητείες» ενός τρελού, καθώς οι μαζικές διώξεις ξεκίνησαν αργότερα.\nΟ Βαρτάν Αγκούλ, ένας από τους μαθητές του Κομιτάς, καταθέτει: -Όταν επέστρεψε, η υγεία του ήταν κατεστραμμένη και τα νεύρα του κλονισμένα. Ο Κομιτάς ενδιαφερόταν μόνο για τη Βίβλο και άρχισε να την ερμηνεύει με έναν ιδιαίτερο τρόπο. Ταυτόχρονα, ξεκίνησε μια ιδιότυπη απεργία πείνας πίνοντας μόνο τσάι. Έδινε ιδιαίτερη βαρύτητα στα όνειρά του. Κάποτε, όταν ήμασταν στο σπίτι του, άρχισε να ερμηνεύει τη Βίβλο. Συζητούσαμε, όταν ξαφνικά άρχισε να φωνάζει με αυξανόμενο εκνευρισμό: «Εγώ είμαι ο Χριστός, εσείς είστε οι μαθητές μου και Βαρτάν! σου λέω ότι είσαι ο άπιστος Θωμάς!» Αυτά τα λόγια προμήνυαν και το τραγικό φινάλε. Η Αγαβνή Μεσρομπιάν, μια άλλη μαθήτριά του, θυμάται την παρακάτω ιστορία: -Πήγαμε να επισκεφτούμε τους Κετσιάν, στο σπίτι τους, στην οδό Φεριντέ. Μπροστά μας, ακριβώς στην είσοδο, εκτυλισσόταν μια οδυνηρή σκηνή. Ο Κομιτάς, ατημέλητος, με μια βεντάλια στο χέρι, στεκόταν περιτριγυρισμένος από μέλη των οικογενειών των εξορισμένων επιστημόνων στο Σάνγκρι, που επιζητούσαν νέα τους από τον πιο κοντινό και αγαπημένο σε αυτούς, Κομιτάς. Ο Κομιτάς τους παρηγορούσε λέγοντας ότι όλοι οι συγγενείς τους ήταν σώοι και αβλαβείς. Έλεγε άτονα: «Θα επιστρέψουν σύντομα όπως έγινε και με εμάς. Μην καθυστερείτε να απαντάτε στα γράμματα και τα τηλεγραφήματά τους. Να είστε στοργικές σύζυγοι και μητέρες». Ο Κομιτάς, με τα ονόματα των άγρια δολοφονημένων φίλων του στα χείλη, καταράστηκε τη βάναυση τουρκική κυβέρνηση και πρόσθεσε: «Αχ, καλέ μου Κετσιάν, δεν μπορούσα να μην πω ψέματα στις χήρες αδελφές μας» και πέφτοντας στο κρεβάτι του Κετσιάν, πνιγμένος στα δάκρυα, συνέχισε: «Κανείς δε γνωρίζει τις πληγές της εθνικής μας τραγωδίας… αυτός ο καημός θα μας αποτρελάνει!».\nΚομιτάς: «Ένα κοπάδι χωρίς βοσκό, χαμένο και κατατροπωμένο… Αόρατες μα ισχυρές αναταράξεις ταρακουνούν την κακότυχη ιστορία του λαού μου. Οι άσπλαχνοι έπιασαν στα δίχτυα τους το άκακο ψάρι. Η ατμόσφαιρα είναι δηλητηριασμένη. Δεν υπάρχει διαφυγή. Σπαραγμός, φρίκη και βία από τη μία, αδυναμία, άγνοια και άπονες καρδιές από την άλλη. Τα σώματά μας έχουν σαπίσει, οι ψυχές μας έχουν βεβηλωθεί και η ζωή έχει καλυφθεί με πτώματα… Οι πρόγονοί μας πέτυχαν την αποστολή τους με αυτοθυσία και εμείς με φτώχεια και αθλιότητα. Η καρδιά μου έχει ραγίσει».\n«Τα μεγαλοφυή δάχτυλα εγκατέλειψαν το πιάνο, παύοντας σιωπηλά να χτυπούν τα πλήκτρα της λύπης…»\nΑκολουθεί η μαρτυρία του Αστβατζαντούρ Αρέντς, που περιγράφει τις τελευταίες ημέρες του Κομιτάς, πριν πάει στο Hospital de la Paix (Νοσοκομείο της Ειρήνης), στο Σίσλεϋ της Τουρκίας.\n«Τον Οκτώβριο, η κατάστασή του χειροτέρευε διαρκώς. Η περίφημη ζωντάνιά του εξανεμιζόταν. Δεν άντεχε πια το φως του ηλίου, ενώ παλιά πάντα αδημονούσε να δει την ανατολή. Εκείνη την τελευταία Παρασκευή, τον περιμέναμε να κατεβεί για το δείπνο. Ξαφνικά, όρμησε κάτω και έτρεξε έξω, στο δρόμο. Φυσικά τον ακολούθησα. Όταν φτάσαμε στην εκκλησία, μπήκε μέσα, μου ζήτησε να τον ακολουθήσω και να κλειδώσω την πόρτα πίσω μου και αφού γονάτισε, άρχισε να προσεύχεται με πάθος και δάκρυα στα μάτια. Ζήτησα από τον ιερέα να τον φροντίσει και γύρισα πίσω να καθησυχάσω την οικογένειά μου, πριν επιστρέψω ξανά στην εκκλησία. Κάποιος μου είπε ότι ο Κομιτάς και ο ιερέας είχαν περπατήσει προς το ανάχωμα. Πολύ αργότερα, ο Κομιτάς και ο Πάτερ Βαρτάν εμφανίστηκαν μέσα στο σκοτάδι της νύχτας. Βλέποντάς με, ο ιερέας είπε ότι ο Κομιτάς ήθελε να επιστρέψει σπίτι. Τον πήρα στο σπίτι μου και μετά από μια νύχτα αϋπνίας, τον συνόδεψα στο δικό του, στο Μπερού». Λίγο μετά τη συνομιλία μεταξύ των γιατρών Τοργκομιάν και Γόνου, εισήχθηκε στο νοσοκομείο Hospital de la Paix.\nΣτο νοσοκομείο, ο Κομιτάς δέχτηκε επίσκεψη από το γιο του φίλου του Σεμπάτ, ο οποίος είχε σκοτωθεί από τους Τούρκους και ο οποίος αφηγείται: -Όταν μπήκα στο δωμάτιό του, ο Κομιτάς γύρισε αδιάφορα προς τα μένα και αμέσως ξέχασε ότι ήμουν εκεί, παρά το γεγονός ότι είχε μείνει στο σπίτι μας και με γνώριζε καλά. Τον πλησίασα και τον ρώτησα ευγενικά: «Δε με αναγνωρίζεις, Πάτερ; Είμαι ο Βαγινάγκ, ο γιος του Σεμπάτ». Ακούγοντας το όνομα του πατέρα μου, στυλώθηκε και με κοίταξε. Στην αρχή, είδα φόβο στα κουρασμένα του μάτια, καθώς με ρώτησε: «Ο γιος του Σεμπάτ; Ναι, σε αναγνωρίζω». Αμέσως, ύψωσε αποδοκιμαστικά τα χέρια του και θυμωμένος άρχισε να φωνάζει: «Δε θα τους αφήσω να σκοτώσουν τον Σεμπάτ! Όχι, δε θα σας αφήσω, δολοφόνοι!» και ξαναγύρισε κοιτάζοντας έξω από το παράθυρο. Δεν απάντησε σε καμία άλλη ερώτησή μου και δεν αντέδρασε στις προσπάθειές μου να αποσπάσω την προσοχή του. Κάποια στιγμή, με μια παράξενη χειρονομία, αναφώνησε χωρίς καν να με κοιτάξει: «Δε σε ξέρω! Φύγε! Πρέπει να γράψω τα τραγούδια μου!».\nΟ πατέρας της Αγαβνή Μεσρομπιάν, ένας από τους καλύτερους μαθητές του Κομιτάς, θυμάται: -Για 15 λεπτά, παρουσία του ψυχιάτρου, ο Κομιτάς, ταλαιπωρημένος, απάντησε σε όλες μου τις ερωτήσεις στα τουρκικά με τον ίδιο τρόπο, λέγοντας, «Δε σε ξέρω και δε θέλω να σου μιλήσω».\nΣτο Hospital de la Paix, το στρατιωτικό νοσοκομείο της Κωνσταντινούπολης, ο Κομιτάς είχε τρεις γιατρούς. Τον Έλληνα Δρ Γόνο, τον Τούρκο Δρ Ουσμάν, και έναν πρώην φίλο τον Δρ Τοργκομιάν. Αντιμετώπιζε τον τούρκο γιατρό ως εκπρόσωπο του τουρκικού καθεστώτος, με προσοχή και καχυποψία. Θεωρούσε προδότη τον Βαχάν Τοργκομιάν, επειδή τον είχε φέρει με δόλο στην κλειδωμένη πτέρυγα του στρατιωτικού νοσοκομείου. Μόνο με τον Έλληνα είχε καλές σχέσεις. Σύντομα όμως, ο Δρ Γόνος αρρώστησε και ο Κομιτάς έμεινε χωρίς έμπιστο γιατρό. Ο Δρ Τοργκομιάν, ο ίδιος άνθρωπος που ο Κομιτάς φρόντισε στο στρατόπεδο συγκέντρωσης, δεν μπορούσε να καταλάβει ότι η κατάστασή του οφειλόταν μόνο σε ψυχολογικό τραύμα. Δεκαετίες αργότερα, η Ρίτα Σουλαχιάν-Κουγιουμτζιάν, μια ερευνήτρια του τομέα ψυχιατρικής του πανεπιστημίου McGill, στο Μόντρεαλ, στο βιβλίο της «Αρχαιολογία της Τρέλας: Κομιτάς, Πορτρέτο ενός Αρμένιου-είδωλο», προσέγγισε το ζήτημα επιστημονικά: -Το να δεχτούμε ότι η εξορία στο στρατόπεδο συγκέντρωσης είχε ισοπεδώσει τον νου του ανθρώπου που εκπροσωπούσε την ψυχή του αρμενικού λαού, θα μας υποχρέωνε να δεχτούμε και το θρίαμβο του εχθρού. Άλλωστε, ο Δρ Τογκομιάν δεν μπόρεσε να βοηθήσει τον Κομιτάς, αφού και ο ίδιος, μόλις πρόσφατα, είχε υποφέρει από το ίδιο ολέθριο ψυχικό τραύμα. Έτσι κι αλλιώς, επέμενε ότι τα ψυχολογικά ξεσπάσματα του Κομιτάς οφείλονταν στην κούρασή του, που τον εμπόδιζε και να δουλέψει. Κάποτε, ο Δρ. Τοργκομιάν μπήκε στο δωμάτιο του Κομιτάς, την ώρα που συνέθετε. Ο Κομιτάς άρπαξε όλες τις παρτιτούρες του και άρχισε να τις σκίζει νευρικά. «Φύγε και μην ξαναγυρίσεις!» του απάντησε. Κάποιοι φίλοι του πίστευαν πως θα ήταν καλύτερα γι’ αυτόν να επιστρέψει σπίτι.\nΠράγματι, ο Κομιτάς έλεγε συχνά: «Θέλω να είμαι με τους ανθρώπους μου. Θέλω τα κλειδιά μου, το σπίτι μου, το τραπέζι μου. Πού είναι το πιάνο μου; Πού είναι οι μαθητές μου;».\nΟ Τοργκομιάν, ωστόσο, ήταν κατηγορηματικά αντίθετος με αυτήν την ιδέα, συνειδητοποιώντας παράλληλα ότι δεν θα μπορούσε να τον βοηθήσει ούτε ο ίδιος. Έτσι, έστειλε τον Κομιτάς στη Γαλλία. Έγραψε στους γάλλους συναδέλφους του: «Σας εκλιπαρώ να τον φροντίσετε, με την ίδια αγάπη, όπως κι εγώ». Οι μαθητές του τον αποχαιρέτησαν με λουλούδια και του τραγουδούσαν την ώρα που το πλοίο μπάρκαρε αλλά αυτός έμεινε απαθής.\nΚομιτάς: «Το Σύμπαν είναι απέραντο και καθένας έχει τη θέση του σε αυτό. Καθένας πρέπει να ζει στο δικό του σπίτι. Έτσι κι εγώ, θα ζήσω στο δικό μου. Αυτό πρέπει να κάνουμε για να νοιώσουμε τη ζωή. Το σπίτι μας είναι η εθνική μας ψυχή. Το σπίτι μας είναι όλη η ουσία. Μερικές φορές, μια καταραμένη πλημμύρα παρασύρει τα σπίτια μας».\n«Στη γεμάτη δάκρυα ψυχή του βασίλευε μια νεκρική σιγή»\nΟ Κομιτάς έφτασε στη Γαλλία με το ρουμανικό πλοίο «Τάτσιο». Ήταν πεπεισμένος ότι ο λόγος του ταξιδιού του ήταν ένα συνέδριο της Διεθνούς Μουσικής Κοινότητας στο Παρίσι, στο οποίο είχε παραστεί πολλές φορές στο παρελθόν, ως διακεκριμένος ομιλητής. Οι υπεύθυνοι γι’ αυτό το ψέμα ήταν τα μέλη της «Επιτροπής Αρωγής Κομιτάς». Η αρχική τους πρόθεση ήταν να τον παραδώσουν στη μέριμνα της Αρμενικής Εκκλησίας. Όμως, η συμπεριφορά του ήταν τόσο συγκλονιστική - πανικός διάσπαρτος με κρίσεις κατάθλιψης - που τελικά βρέθηκε σε ιατρικό ίδρυμα. Σύμφωνα με μάλλον κρυφές πηγές, το 1919 ο Κομιτάς εισήχθη αρχικά στο ψυχιατρικό νοσοκομείο Βιλ-Εβράρ, πριν μεταφερθεί, τον Αύγουστο του 1922, στο πιο ταπεινό και φθηνότερο, Πωλ Ζιρό. Ωστόσο, ανάμεσα στα έγγραφα που βρέθηκαν στο δεύτερο ίδρυμα, υπάρχουν ορισμένα που δηλώνουν ότι ο Κομιτάς έγινε δεκτός εκεί στις 7 Απριλίου του 1919.\nΗ διάγνωση ήταν ότι ο Κομιτάς έπασχε από νοητική αποδιοργάνωση με ψευδαισθήσεις, παράνοια και μελαγχολική κατάθλιψη. Η συμπεριφορά του περιγραφόταν ως εξής: «Ο ασθενής είναι αδρανής, υπάκουος και συνεργάσιμος. Δεν είναι επιθετικός, μήτε κακόβουλος με όσους έρχεται σε επαφή, αλλά δεν την επιδιώκει κιόλας. Δεν περπατά στο πάρκο. Δεν προσεύχεται ούτε παρίσταται στη θεία λειτουργία. Δεν τον ενδιαφέρουν οι εφημερίδες και τα περιοδικά. Δεν εκτιμά όσους τον φροντίζουν μα ούτε και παραπονιέται. Δε μιλά ποτέ για την οικογένεια ή τους φίλους του, εκτός από αυτούς που τον έφεραν εδώ. Δεν τους θεωρεί φίλους, επειδή ήταν ανειλικρινείς απέναντί του. Κατά τη διαμονή του στο νοσοκομείο, ο Κομιτάς έπαιξε πιάνο μόνο σε τρεις περιστάσεις. Λατρεύει τη μουσική και επιμένει ότι η κακή μουσική βλάπτει την ανθρωπότητα».\nΈνα από τα βασικότερα προβλήματα συμπεριφοράς του ήταν η σιωπή του. Ο Δρ Μορίς Ντιουκοστέ έγραψε ότι η σιωπή του δεν ήταν σύμπτωμα καμίας ασθενείας. Σύμφωνα με τις παρατηρήσεις του γιατρού, ο Κομιτάς δεν ήθελε να μιλάει και προτιμούσε να σιωπά. Ο ίδιος αποφάσιζε αν θα ανταποκρινόταν στους επισκέπτες ή όχι.\nΤο 1921, ο καλλιτέχνης Πανός Τερλεμεζιάν επισκέφθηκε τον Κομιτάς στο Βιλ-Εβράρ.-Μπήκα στο δωμάτιό του με μια νοσοκόμα. Ήταν στο κρεβάτι αλλά σηκώθηκε μόλις με είδε. Τον αγκάλιασα και τον φίλησα. Μου γράπωσε το κεφάλι και άρχισε να μου δίνει μικρά χτυπηματάκια στο πρόσωπο αστειευόμενος και επαναλαμβάνοντας: «Άσε με να σε νικήσω, άσε με να σε νικήσω…». Του απάντησα, «Κομιτάς, ξέρω πως έχεις πληγωθεί από τους ανθρώπους, το ίδιο και εγώ, αλλά δεν μπορείς να τους κρατάς κακία για πάντα. Περιμένουμε ανυπόμονα να γυρίσεις». Όμως, συνέχισε να φιλοσοφεί και να διαμαρτύρεται σε κάθε λέξη. Σε λίγο, έγινε πιο σοβαρός. Μίλησε για τέχνη: «Κανείς δεν τη χρειάζεται. Χρειαζόμαστε μόνο το φως και τη φύση». Του πρότεινα να πάμε στη λίμνη Σεβάν. «Τι θα κάνω εκεί;» ρώτησε. Ούτε στην ιδέα να πάμε στο Ετσμιατζίν έδειξε ενδιαφέρον. «Πάμε έναν περίπατο», του αντέτεινα. «Είναι καλά εδώ μέσα», απάντησε. Μιλώντας για τη ζωή και το θάνατο, είπε πως δεν υπάρχει καθόλου θάνατος και κλείνοντας το ενδεχόμενο για περαιτέρω συζήτηση, ρώτησε, «Αν αυτό δεν είναι τάφος, τότε τι είναι;».\nΚατά τη δεύτερη επίσκεψη του Τερλεμεζιάν, ο Κομιτάς φάνηκε πιο καταβεβλημένος και δεν απηύθυνε ούτε μία λέξη.\nΟ Ντικράν Τσιτουνί θυμάται: «Είχα ακούσει ότι απορρίπτει τους φίλους του. Αλλά το γεμάτο μίσος βλέμμα του με τρόμαζε». Ο διάσημος συγγραφέας, Ασαντούρ Ναβαριάν, καταδίκασε δημοσίως την απόφαση εισαγωγής του Κομιτάς σε ψυχιατρική κλινική. Κατηγόρησε τους φίλους του ότι τον αντιμετώπιζαν σαν να ήταν τρελός. Το θέμα αυτό είχαν θίξει πολλές φορές και άλλοι, όμως τίποτα δεν άλλαξε.\nΗ αρμενική εκκλησία της Βιέννης ήταν κοντά στο σπίτι του Σίγκμουντ Φρόυντ, γεγονός που έδωσε την ιδέα στους φίλους του να επισκεφτούν τον μεγάλο ψυχίατρο. Στα αρχεία του Πωλ Ζιρό, υπάρχει ένα έγγραφο που δηλώνει ότι επρόκειτο να μεταφερθεί στη Βιέννη. Μεταφορά που τελικά για κάποιο λόγο δεν έγινε.\nΕίναι γνωστό ότι ο Κομιτάς πέθανε στις 22 Οκτωβρίου του 1935. Η προφανής αιτία θανάτου του ήταν η οστεΐτιδα. Στην κλινική, έδιναν στους ασθενείς παπούτσια με σκληρές σόλες. Ο Κομιτάς, από μια πληγή στο πόδι και λόγω των παπουτσιών, ανέπτυξε μια φλεγμονή η οποία εξαπλώθηκε στα κόκκαλά του. Πριν πεθάνει και πάντα σύμφωνα με τις μαρτυρίες των παρευρισκομένων, είχε νοητικά πλήρη διαύγεια. Θυμόταν την πατρίδα του και μιλούσε για τη γυναίκα του. Ζήτησε από όλους να γονατίσουν, για να τους ευλογήσει και τα τελευταία του λόγια ήταν: «Να αγαπάτε και να φροντίζετε τα Αρμενόπαιδα. Να αγαπάτε αλλήλους αληθινά, για όσο διάστημα ζείτε».\nΚομιτάς: «Δεν υπάρχει θάνατος. Αλλά να, αν αυτό δεν είναι τάφος, τότε τι είναι;»\n«Μας πρόδωσε η συνείδησή μας»\nΤο Νοέμβριο του 1991, στο Πανεπιστήμιο Ιατρικής του Παρισιού, στη Γαλλική Ακαδημία Επιστημών, η επικεφαλής ειδικός δύο ψυχιατρικών κλινικών του Παρισιού, Λουίζ Φοβ-Χοβαννεσιάν, ολοκλήρωσε το διδακτορικό της, με θέμα την αληθινή αιτία της ασθένειας και του θανάτου του Κομιτάς. Η έρευνά της απέδειξε ότι ο Κομιτάς δεν ήταν ψυχικά ασθενής, ούτε σχιζοφρενής. Για να αποκτήσουμε μια καλύτερη εικόνα, ήρθαμε σε επαφή με τη Δρ Φοβ-Χοβαννεσιάν.\nΣύμφωνα με τη επαγγελματική σας εμπειρία, ήταν απαραίτητο ο Κομιτάς να μπει σε ψυχιατρικό νοσοκομείο;\nΔεν υπήρχε καμία απολύτως ανάγκη για αυτό. Δεν επιτέθηκε ποτέ σε κανέναν. Η αρμενική κοινότητα της εποχής έκανε ένα τραγικό λάθος. Η απομόνωση του Κομιτάς δεν μπορεί να δικαιολογηθεί με κανέναν τρόπο. Επιπλέον, την εποχή εκείνη οι γιατροί δεν είχαν τις απαραίτητες γνώσεις για να θεραπεύσουν την κατάστασή του.\nΔεν έχασε όμως το μυαλό του;\nΟ Κομιτάς δεν υπήρξε ποτέ τρελός.\nΤότε πώς θα δικαιολογούσατε την κατάστασή του;\nΕπέζησε της Γενοκτονίας το 1915. Έγινε μάρτυρας φρικαλεοτήτων και ο ίδιος ήταν συγκλονισμένος. Όντας ευαίσθητος άνθρωπος, κλονίστηκε πνευματικά. Υπέφερε από μετατραυματική αγχωτική διαταραχή. Δε χρειαζόταν νοσηλεία, όπως πίστευαν και μερικοί γιατροί που δούλευαν στην κλινική τότε. Ο γιατρός του Κομιτάς όμως είχε άλλη γνώμη. Έκανε ένα τραγικό και απαράδεκτο λάθος στη διάγνωσή του.\nΓιατί ένας λογικός άνθρωπος να εισαχθεί σε ένα ψυχιατρικό ίδρυμα;\nΑυτό μπορεί να το καταλάβει κανείς, μόνον αν καταλήξει ο ίδιος σε ένα τέτοιο ίδρυμα και βιώσει από πρώτο χέρι την ιατρική προσέγγιση. Στο πεδίο της ψυχιατρικής, τίποτα δεν είναι ξεκάθαρο και δυστυχώς, δεν είναι ανάγκη σε τελική ανάλυση, όλοι όσοι μπαίνουν σε αυτά τα ιδρύματα να νοσηλευτούν για να θεραπευτούν.\nΜα σύμφωνα με τα αρχεία, ο Κομιτάς νοσηλεύτηκε οικειοθελώς…\nΣε αντίθεση με τη σημερινή πρακτική, τότε δε ζητούσαν τη συγκατάθεση του ασθενούς για την εισαγωγή του σε ψυχιατρική κλινική.\nΓνωρίζατε ότι οι Αρμένιοι ήθελαν να τον εξετάσει ο Φρόυντ;\nΕίχαν την πρόθεση αλλά τελικά για κάποιο λόγο δεν το έκαναν… Δεν έχει σημασία όμως αυτό, διότι είναι σημαντικότερο ότι ο Κομιτάς υπέφερε από όσα είχε βιώσει και από το γεγονός ότι πήρε την «ταμπέλα» του τρελού. Σταμάτησε να μιλά, πράγμα που οι γιατροί το εξέλαβαν ως σύμπτωμα της ασθένειάς του. Στην πραγματικότητα, είχε απλά κουραστεί να επικοινωνεί με τους άλλους. Σε μια διάγνωση ο Δρ Λεβόφ έγραψε: «Είναι επιθετικός με τους γιατρούς, αντιστέκεται στη θεραπεία, βασανίζεται από αλλόκοτες σκέψεις». Αλλόκοτες! Μα φυσικά, όλα όσα ο Κομιτάς έζησε θα μπορούσαν να φαίνονται αλλόκοτες παραισθήσεις σε έναν γάλλο γιατρό. Το μόνο που χρειαζόταν ήταν κατανόηση και υποστήριξη, ξεκούραση και αποδοχή. Αυτά ζητούσε, μάταια, από την αρμενική κοινότητα…\nΗ Δρ Φοβ-Χοβαννεσιάν χρησιμοποιεί πολλά από τα γεγονότα για να στηρίξει τα συμπεράσματά της. Ο Κομιτάς εξαπατήθηκε δύο φορές για να μεταφερθεί σε νοσοκομεία της Κωνσταντινούπολης και του Παρισιού. Μετά τη φρίκη της σφαγής, έτυχε να είναι ασθενής ενός τούρκου στρατιωτικού γιατρού και αυτό μπορούσε μόνο να επιδεινώσει την κατάστασή του. Τον πήγαν στο νοσοκομείο του Παρισιού για να διερευνήσουν τους λόγους που ήταν τόσο ευέξαπτος. Αυτό σημαίνει ότι ακόμα και τότε ήταν αβέβαιο αν ο Κομιτάς ήταν παράφρων. Πολλές είναι οι ανακρίβειες του ιατρικού ιστορικού, οι οποίες εγείρουν αμφιβολίες. Έχει γραφτεί ότι ο Κομιτάς είχε λάβει επανειλημμένα αγωγή σε νοσοκομεία της Τουρκίας και της Ρωσίας και ότι σε ψυχιατρική κλινική πήγε πρώτη φορά το 1898. Αυτό δεν μπορεί να είναι αλήθεια, καθώς είναι γνωστό ότι εκείνο τον καιρό ο Κομιτάς σπούδαζε στη Γερμανία. Σώζονται ακόμα τα γράμματά του από το Βερολίνο. Όταν πήγε για πρώτη φορά σε ψυχιατρικό νοσοκομείο, ήταν ήδη 48 ετών, σε ηλικία δηλαδή που η σχιζοφρένεια δύσκολα εμφανίζεται.\nΟ Κομιτάς μιλούσε με δυσκολία τα γαλλικά, τη στιγμή που στη ψυχιατρική είναι ζωτική η επικοινωνία μεταξύ ασθενούς και γιατρού. Αυτή η «ασυμβατότητα» γλώσσας μπορεί να είναι ένας ακόμα λόγος για την απροθυμία του Κομιτάς να συνομιλεί με γιατρούς και άλλους ασθενείς.\nΗ «Επιτροπή Αρωγής Κομιτάς» υπέγραψε εντολή να μην επιτρέπονται οι επισκέψεις στον Κομιτάς, χωρίς την άδειά της. Η Δρ Φοβ-Χοβαννεσιάν αναρωτιέται ποιος επέτρεψε στην Επιτροπή την έκδοση τέτοιας απόφασης. Τι τους φόβιζε, αν ήταν σίγουροι ότι ο Κομιτάς ήταν όντως παράφρων; Ίσως γι’ αυτό να μην υπάρχει κανένα όνομα στο επισκεπτήριο των αρχείων του νοσοκομείου.\nΣτα τόσα χρόνια της απομόνωσης, δε διάβαζε πλέον εφημερίδες ούτε χρησιμοποιούσε ρολόι ή ημερολόγιο. Ωστόσο, είναι πολύ παράξενο όταν κατάφερε να μαντέψει την ακριβή έναρξη της νηστείας της Σαρακοστής και να την τηρήσει.\nΑφού μελέτησε το ιατρικό ιστορικό και τα σχετικά έγγραφα, η Δρ Λουίζ Φοβ-Χοβαννεσιάν συμπέρανε τη διάγνωση του Κομιτάς «μετατραυματική αγχωτική διαταραχή». Αυτή η διαταραχή θα μπορούσε να είχε θεραπευτεί με την επαναφορά του στο γνώριμο περιβάλλον, στον συνηθισμένο καθημερινό ρυθμό, στην τέχνη του, στη δημιουργική ζωή και στους ανθρώπους.\nΗ Ρίτα Σουλαχιάν-Κουγιουμτζιάν έδωσε την ίδια ακριβώς διάγνωση: «Τώρα, με τη βοήθεια της ψυχανάλυσης μπορούμε να δηλώσουμε ότι ο Κομιτάς βίωσε μία ισχυρή αγχώδη διαταραχή, παρόμοια με τη μετατραυματική αγχώδη διαταραχή, που συνήθως πλήττει όσους απειλείται η ζωή τους ή αυτή των κοντινών τους ανθρώπων».\nΚομιτάς: «Κοίταξε μέσα στη ρίζα, ψάξε το νέο, απαλλάξου από το παλιό, ανακάλυψε την αλήθεια».\nΟ Κομιτάς πέρασε 19 χρόνια σε ψυχιατρικά νοσοκομεία. Όλα αυτά τα χρόνια διατήρησε μια κατάσταση εικονικής σιωπής. Οι ψυχολόγοι λένε ότι οι δημιουργικοί άνθρωποι ξεπερνούν την απώλεια δίνοντας διέξοδο στα δημιουργικά τους ένστικτα. Ο Κομιτάς ανέσυρε τις μελωδίες που πήγαζαν από μέσα του κομμάτι-κομμάτι, για να παρηγορήσει την ορφανεμένη του ψυχή. Δημιούργησε έναν ναό μουσικής, που έγινε τόπος προσκυνήματος για πολλούς. Ο Αρχιεπίσκοπος των Απανταχού Αρμενίων, Βασκέν Α΄ γράφει:\n«Στα τραγούδια του Κομιτάς, οι Αρμένιοι βρήκαν και αναγνώρισαν την ψυχή και την πνευματική τους ταυτότητα. Ο Κομιτάς είναι μια αρχή χωρίς τέλος. Πρέπει να εξακολουθεί να ζει μέσα από τους Αρμενίους, οι οποίοι πρέπει να ζουν μέσα από αυτόν, τώρα και για πάντα».\nΟ Σογομόν Σογομονιάν (Κομιτάς) γεννήθηκε στις 26 Σε-πτεμβρίου του 1869 στην Κουτίνα, μια πόλη στα προάστεια της Κιουτάχειας. Έχασε τους γονείς του σε ηλικία 11 ετών. Το 1881, έγινε μαθητής του Ιεροδιδασκαλείου της Θεολογικής Σχολής του Ετσμιατζίν. Το 1890, χειροτονήθηκε μοναχός.\nΤο 1893, ολοκλήρωσε την εκπαίδευσή του στην ιερατική σχολή και χειροτονήθηκε Βαρταμπέτ (υψηλότερος ακαδημαϊκός βαθμός πνευματικής αφοσίωσης, για τους κληρικούς - Επίσκοπος). Πήρε το όνομά του από τον «Αρχιεπίσκοπο Κομιτάς» του 7ου αιώνα, έναν δημιουργικότατο ποιητή και συνθέτη εκκλησιαστικών ύμνων. Άρχισε την καριέρα του ως δάσκαλος μουσικής στο ιεροδιδασκαλείο.\nΤο 1895, έγινε Αρχιμανδρίτης και έκανε μαθήματα αρμονίας με τον συνθέτη Μαγκάρ Γιεκμαλιάν. Τότε, με πρωτοβουλία του Αρχιεπισκόπου και τη χορηγία του μεγιστάνα της πετρελαιοβιομηχανίας, Αλεξάντερ Μαντάσεβ, ταξίδεψε στο Βερολίνο, όπου σπούδασε στο ιδιωτικό ωδείο του Ρίτσαρντ Σμιτ. Παρακολούθησε επίσης μαθήματα φιλοσοφίας, αισθητικής, γενικής ιστορίας και ιστορίας της μουσικής στο Αυτοκρατορικό Πανεπιστήμιο του Βερολίνου. Ο ίδιος παρέδιδε μαθήματα αρμενικής εκκλησιαστικής μουσικής, για λογαριασμό της Διεθνούς Μουσικής Κοινότητας.\nΤο 1899, επέστρεψε στο Ετσμιατζίν, όπου γρήγορα κατάφερε να αλλάξει το σύστημα διδασκαλίας της ιερατικής σχολής. Δημιούργησε μια ορχήστρα δωματίου και τελειοποίησε τη χορωδία. Ταξιδεύοντας σε πολλές περιοχές της Αρμενίας, ηχογράφησε και δούλεψε πάνω σε χιλιάδες τραγούδια. Ένα από τα ιδιαίτερα σχέδιά του ήταν να αποκρυπτογραφήσει την αρχαία αρμενική μουσική φθογγογραφία. Αφιέρωσε πολλή ενέργεια στη λαϊκή μουσική, πράγμα που τον οδήγησε σε διαμάχες με τους επισήμους της Εκκλησίας. Η αδιαφορία και η αδυναμία κατανόησης από τον Κομιτάς των κληρικών αρχών και ο κληρικός λίβελος που εξαπολύθηκε εναντίον του, τον ανάγκασαν να γράψει ένα γράμμα στον Αρχιεπίσκοπο, ζητώντας του να του επιτρέψει να ζει και να δημιουργεί ελεύθερα. Το γράμμα όμως, δεν έτυχε απάντησης και η διαμάχη συνεχίστηκε.\nΤο 1910, Ο Κομιτάς εγκαταστάθηκε στην Κωνσταντινούπολη, όπου ίδρυσε μια μικτή χορωδία 300 ατόμων, την «Κουσάν». Εκτός από συνθέτης, ήταν και διευθυντής χορωδίας, σολίστας και εξαίρετος ερμηνευτής στο πιάνο και το φλάουτο. Συνέχισε να παραθέτει ομιλίες, ειδικά στα συνέδρια της Διεθνούς Μουσικής Κοινότητας στο Παρίσι.\nΤο 1915, μαζί με άλλους διακεκριμένους Αρμενίους, εξορίστηκε στα βάθη της Ανατολίας. Όμως, χάρη στη μεσολάβηση ορισμένων ανθρώπων με μεγάλη επιρροή, γλύτωσε από το θάνατο και γύρισε στην Κωνσταντινούπολη.\nΤο 1916, εισήχθη σε ψυχιατρικό νοσοκομείο. Η τελευταία του κατοικία ήταν το νοσοκομείο «Πωλ Ζιρό» στο Βιλζουίφ της Γαλλίας, όπου και πέθανε το 1935.\nΤο 1936, η τέφρα του μεταφέρθηκε στην Αρμενία και ενταφιάστηκε στο Πάνθεον των πνευματικών προσωπικοτήτων στο Ερεβάν.


Γιατί η ουγγρική κυβέρνηση τα έβαλε με τον Σόρος\nΗ ουγγρική κυβέρνηση προσπαθεί να περιορίσει την επιρροή των μη κυβερνητικών οργανώσεων που προάγουν τη δημοκρατία και το κράτος δικαίου, και φαινομενικά στηρίζεται από την εκλογική νίκη του Ντόναλντ Τραμπ και την άνοδο της εναλλακτικής δεξιάς στην Ουάσιγκτον. Αυτή την εβδομάδα, το κοινοβούλιο αναμένεται να θεσπίσει μια νομοθεσία για τις ξένες ΜΚΟ που χρηματοδοτούνται. Το νομοσχέδιο της κυβέρνησης, το επίσημο κείμενο του οποίου δεν έχει ακόμη δημοσιοποιηθεί, κατά πάσα πιθανότητα θα απαιτήσει οι ομάδες να καταχωρούν πόση χρηματοδότηση λαμβάνουν από ξένες πηγές.\nΗ κυβέρνηση υποστηρίζει ότι ο νόμος έχει ως στόχο την αντιμετώπιση των ξένων παρεμβάσεων στην πολιτική της χώρας. Οι επικριτές υποστηρίζουν ότι είναι απλώς η τελευταία κίνηση για να περιορίσει την πολιτική ελευθερία σε μια χώρα όπου το κυβερνών κόμμα ελέγχει ήδη ένα μεγάλο μέρος των μέσων ενημέρωσης και της δικαστικής εξουσίας. «Η αναγγελθείσα νομοθεσία είναι μια άνευ προηγουμένου επίθεση σε διαφωνούντες από ένα μέλος της ΕΕ», δήλωσε ο Γκόραν Μπουλντιόσκι, διευθυντής της Πρωτοβουλίας Ανοικτής Κοινωνίας για την Ευρώπη. «Οι ευρωπαϊκές αξίες τώρα διακυβεύονται στη Βουδαπέστη. Θα πρέπει να υπερασπιστούμε στην Ουγγαρία το κράτος δικαίου και τα δημοκρατικά πρότυπα, καθώς και την ελευθερία του συνέρχεσθαι και την ικανότητα των ΜΚΟ να λειτουργούν».\nΟ Ζολτάν Κόβατς, εκπρόσωπος της ουγγρικής κυβέρνησης, δήλωσε ότι οι ΜΚΟ στερούνται «δημοκρατικής νομιμότητας» και πολλές από αυτές εκπροσωπούν ξένα συμφέροντα.\n«Σε μια δημοκρατία, η πολιτική εκπροσώπηση έρχεται μέσα από τη δημοκρατική νομιμότητα -τις εκλογές- που πρέπει να είναι ανεπηρέαστες από τις ξένες και αδιαφανείς επιρροές». Οι ουγγρικές ΜΚΟ ήδη αναφέρουν τη χρηματοδότηση τους, αλλά η κυβέρνηση έχει υποστηρίξει ότι τα σημερινά πρότυπα είναι ανεπαρκή. «Οι οικονομικές εκθέσεις δεν εγγυώνται εξ ολοκλήρου την πλήρη και απόλυτη διαφάνεια, δεδομένου ότι πολλές φορές η προέλευση, οι πραγματικές πηγές των χρημάτων, παραμένουν κρυμμένα», δήλωσε ο Κόβατς.\nΟ πρωθυπουργός Βίκτορ Ορμπάν εδώ και πολύ καιρό επικρίνει την Open Society και την ξένη χρηματοδότηση των ΜΚΟ, αλλά οι επιθέσεις της κυβέρνησής του έχουν ενταθεί τον τελευταίο καιρό. «Η Ουγγαρία δεν έχει την πολυτέλεια να επιτρέψει στις οργανώσεις που παραμένουν στη σκιά – που δεν δηλώνουν από που λαμβάνουν τα χρήματά τους και για ποιους σκοπούς- να ενθαρρύνουν συνεχώς τους μετανάστες να καταπατούν το ουγγρικό δίκαιο για να μπουν με κάποιο τρόπο στη χώρα», δήλωσε ο Ορμπάν σε ένα ραδιοφωνικό διάγγελμα στις 24 Φεβρουαρίου, προσθέτοντας ότι «με τον τρόπο αυτό, οι διεθνείς οργανισμοί που συνδέονται κατά κύριο λόγο με τον Τζορτζ Σόρος έχουν ξεπεράσει τα όρια». Ο Σόρος, ένας ουγγρικής καταγωγής δισεκατομμυριούχος χρηματοδότης και φιλάνθρωπος με έδρα τις ΗΠΑ, ίδρυσε το Ίδρυμα Open Society στο αποκορύφωμα του Ψυχρού Πολέμου.\n«Άρχισα τη χρηματοδότηση των αντιφρονούντων στις χώρες που ήταν υπό κομμουνιστικό καθεστώς στη δεκαετία του 1980 και βοήθησα να σπείρουν την ανάπτυξη των οργανώσεων της κοινωνίας των πολιτών εντός της πρώην σοβιετικής αυτοκρατορίας» είπε ο Σόρος στο Politico. «Ο στόχος τους είναι να κρατούν τις κυβερνήσεις υπόλογες στους λαούς τους, η πλειονότητα των οποίων έχουν ως κίνητρο την ίδια ώθηση που οδήγησε στην πτώση του Τείχους του Βερολίνου: την επιθυμία για ελευθερία».\nΟι Ηνωμένες Πολιτείες παραδοσιακά υποστηρίζουν αυτές τις προσπάθειες οικοδόμησης της δημοκρατίας στην Ευρώπη και αλλού. Αλλά ο Τραμπ έχει υποστηρίξει μια πιο απομονωτική στάση εξωτερικής πολιτικής και φαίνεται απίθανο να δείξει την υποστήριξή του στις ομάδες της κοινωνίας των πολιτών, όπως το Open Society.\nΗ έκθεση του Στέιτ Ντιπάρτμεντ για τα ανθρώπινα δικαιώματα το 2016, που δημοσιεύθηκε την περασμένη εβδομάδα, αναφέρει ότι «η κυβερνητική πίεση στην κοινωνία των πολιτών» είναι ένα πρόβλημα στην Ουγγαρία. Παρ’ όλα αυτά, σε αντίθεση με τους προκατόχους του, ο υπουργός Εξωτερικών Ρεξ Τίλερσον δεν εμφανίστηκε δημόσια για να συζητήσει την έκθεση. Ο Ορμπάν χαιρέτισε την εκλογή του Τραμπ, λέγοντας ότι η θέση της Ουγγαρίας είχαν «βελτιωθεί σημαντικά» με την εκλογή του.\nΣόρος, ο εχθρός\nΗ αμερικανική ιστοσελίδα της εναλλακτικής δεξιάς Breitbart, την οποία διεύθυνε ο Στίβεν Μπάνον, νυν επικεφαλής στρατηγικός αναλυτής στον Λευκό Οίκο, έχει εδώ και καιρό εμμονή με τον Σόρος, κατηγορώντας τον ότι προσπαθεί να μειώσει τα σύνορα της Ευρώπης, να προωθήσει τη μεταναστευτική κρίση και να χρηματοδοτήσει τους αντιπάλους του Τραμπ. Η αντιληπτή συμπάθεια εντός της διοίκησης Τραμπ προς τα συναισθήματα ενάντια στον Σόρος φαίνεται να ενθάρρυνε τους πολιτικούς σε όλη την Κεντρική και Ανατολική Ευρώπη να εντείνουν την επίθεσή τους για τις ομάδες που στηρίζει ο Σόρος.\n«Έχουμε προετοιμάσει υλικό που καταγράφει λεπτομερώς τις δραστηριότητες του Σόρος στα Σκόπια και το οποίο έχει ήδη διανεμηθεί στους εκπροσώπους της Γερουσίας και του Κογκρέσου, και σε υπαλλήλους από τη νέα κυβέρνηση των ΗΠΑ που βρίσκονται στο περιβάλλον του αμερικανού προέδρου» δήλωσε ο Νενάντ Μιρκέφσκι, ιδρυτής του «Σταματήστε την επιχείρηση Σόρος» της ΠΓΔΜ. Οι προσπάθειες αυτές έχουν ήδη αποφέρει καρπούς: δύο επιστολές, μία υπογεγραμμένη από τον ρεπουμπλικάνο γερουσιαστή Μάικ Λι και μία από άλλους έξι Ρεπουμπλικάνους της Βουλής, εστάλησαν στην αμερικανική Αποστολή στην ΠΓΔΜ στα μέσα Ιανουαρίου, θέτοντας ερωτήματα σχετικά με τη χρηματοδότηση των ΗΠΑ για τα έργα του Ιδρύματος Open Society στα Σκόπια.\nΗ Ρωσία είναι εδώ και καιρό σε αντίθεση με τον Σόρος. Στα κρατικά ελεγχόμενα μέσα μαζικής ενημέρωσης – τόσο στις εγχώριες ρωσόφωνες εφημερίδες όσο και στα ξενόγλωσσα μέσα μαζικής ενημέρωσης όπως το Russia Today και το Sputnik- οι υποτιθέμενες δολοπλοκίες του Σόρος είναι ένα συχνό θέμα. Και το 2015, το γραφείο του ρωσικού γενικού εισαγγελέα ανακήρυξε τα Ιδρύματα της Open Society «ανεπιθύμητα» και είπε ότι αποτελούν απειλή για την Ρωσία, απαγορεύοντας την οργάνωση στη χώρα.\nΣτη Ρουμανία, ο ηγέτης του Σοσιαλδημοκρατικού Λίβιου Ντραγκνέα είπε στον ραδιοτηλεοπτικό σταθμό Antena 3 στα τέλη Ιανουαρίου: «Διαφωνώ με τον Σόρος. Αυτός ο άνθρωπος και τα θεμέλια και οι δομές που έχει συστήσει επί χρόνια τώρα στη Ρουμανία, από τη δεκαετία του ’90 νομίζω, προωθηθούν το κακό στη Ρουμανία, ενώ ο ίδιος έχει χρηματοδοτήσει δράσεις, καμία από τις οποίες δεν έχει κάνει καλό στη χώρα».\nΕν τω μεταξύ, παρόμοια συναισθήματα αναδύονται στα Βαλκάνια. Ο Σόρος «είναι παρών σε όλη τη Νοτιοανατολική Ευρώπη, όπου προσπαθεί να καθιερώσει κυβερνήσεις-μαριονέτες που θα εφαρμόσουν την επιθετική πολιτική του ιδεολογία», δήλωσε ο Μιρκέφσκι. Η δημόσια προειδοποιητική ρητορική για τους κινδύνους των ιδρυμάτων του Σόρος έχει γίνει επίσης πιο συχνή μεταξύ των πολιτικών στην Πολωνία, τη Σερβία, τη Βουλγαρία και τη Σλοβακία. Ορισμένοι παρατηρητές ανησυχούν ότι οι επιθέσεις κατά του Σόρος και της χρηματοδότησης ξένων ΜΚΟ είναι ένα ακόμη σημάδι της επιδείνωσης των δημοκρατικών προτύπων στην Κεντρική και Ανατολική Ευρώπη. Ο Σόρος «είναι ο τέλειος εχθρός. Αντιπροσωπεύει την απρόσωπη παγκοσμιοποίηση και τις ξένες παρεμβάσεις και ταιριάζει πολύ καλά στο είδος της υπόγειας πολιτικής των λαϊκιστών», δήλωσε ο Ζέλικε Τσάκι, ανώτερος ερευνητής στο Freedom House. Στην Ουγγαρία, «οι ΜΚΟ είναι οι νέοι μετανάστες τώρα που η κρίση των προσφύγων είναι λιγότερο ορατή στην χώρα. Καθώς πλησιάζουν οι εκλογές, η κυβέρνηση πρέπει να βρει νέους στόχους, νέους ‘άλλους’ για να κατηγορούν και να διατηρήσουν τη δημοτικότητά τους ψηλά» σχολιάζει ο Τσάκι.


Τέλος στην ανομία\nΈλεγχοι από τον ΟΠΕΚΕΠΕ\nΣαρωτικούς ελέγχους διεξάγει ο ΟΠΕΚΕΠΕ για τον εντοπισμό περιπτώσεων μη ορθής διαχείρισης των αγροτικών ενισχύσεων, με εντολή του Υπουργού Αγροτικής Ανάπτυξης και Τροφίμων Σ. Λιβανού. «Το μαχαίρι θα φτάσει στο κόκκαλο. Τέρμα στην ανομία στον αγροτικό τομέα. Μόνος στόχος η δίκαιη κατανομή των αγροτικών ενισχύσεων» διεμήνυσε ο υπουργός.\n-Αγρότες που δήλωναν εκτάσεις εκτός ελληνικής Επικράτειας, ώστε να λαμβάνουν ενισχύσεις. Εξαιτίας της συντονισμένης εργασίας των ελεγκτών του ΟΠΕΚΕΠΕ αποκλείστηκαν 13.440 στρέμματα, που αντιστοιχούν σε 106 ΑΦΜ, ενώ ήδη ξεκίνησε και η διαδικασία αχρεωστήτων.\n-Πέντε ψευδείς δηλώσεις καλλιεργητών στη Λίμνη Κάρλα, κατόπιν καταγγελίας.\n-Έγιναν σαρωτικοί έλεγχοι στις εκτάσεις που δηλώθηκαν ως «αγρανάπαυση» στην αίτηση ΟΣΔΕ 2020. Ειδικότερα, από τα 330.141 στρέμματα, τις προϋποθέσεις κάλυπταν μόλις 111.307 στρέμματα. Το δείγμα ελέγχου αφορούσε συνολικά 3.687 τεμάχια, που αντιστοιχούν σε 1.939 αιτήσεις γεωργών.


Skype και Windows Phone 8.1, η σχέση γίνεται πιο στενή | Pestaola\nby dtonias • On 07-04-2014 • AT 1:10 pm • ΚΑΝΕΝΑ ΣΧΟΛΙΟ\nΑρκετές αλλαγές έρχονται στο Skype για τα Windows Phone 8.1 με ακόμη πιο στενή σχέση μεταξύ τους και βαθύτερη αλληλεπίδραση.\nΑνάμεσα στα πάρα πολλά νέα χαρακτηριστικά που θα συναντήσουμε στη νέα έκδοση των Windows Phone 8.1 περιλαμβάνεται και το Skype που πλέον θα έχει ακόμη πιο κύριο ρόλο σε κάθε smartphone με αρκετές βελτιώσεις σε σύγκριση με πριν.\nΓια πρώτη φορά, το Skype θα αλληλεπιδρά άμεσα με το λειτουργικό και η σχέση μεταξύ τους θα είναι πιο στενή από ποτέ. Έτσι, θα μπορείτε να ξεκινήσετε κλήσεις μέσω του Skype με τη βοήθεια της προσωπικής βοηθού Cortana και φωνητικών εντολών. Μάλιστα, θα έχετε τη δυνατότητα να μεταβιβάσετε μία κανονική κλήση στο τηλέφωνο σε βίντεο-κλήση μέσω Skype με το πάτημα ενός κουμπιού.\nΧάρη στη βαθύτερη αλληλεπίδραση του Skype με τα Windows Phone 8.1, το Skype έχει σχεδιαστεί έτσι ώστε να είναι μόνιμα online συνεχώς για να λαμβάνετε ειδοποιήσεις, μηνύματα και αυτόματη ενημέρωση μέσω του live tile. Οι επαφές του Skype θα εμφανίζονται πλέον και στο People hub για ακόμη πιο γρήγορη κλήση και αποστολή μηνυμάτων χωρίς να χρειαστεί να ανοίξετε πρώτα την εφαρμογή.\nΤέλος, ανάμεσα στα νέα χαρακτηριστικά του Skype για τα Windows Phone 8.1 θα είναι η δυνατότητα αποστολής και λήψης video μηνυμάτων, οι βίντεο-κλήσεις σε ποιότητα HD καθώς επίσης η ευκολότερη πλοήγηση στην εφαρμογή στο μοντέρνο περιβάλλον του Skype.


Το δεκάμηνο της κτηματικής ανάκαμψης, Η ΚΑΘΗΜΕΡΙΝΗ, kathimerini.com.cy\n10 ΝΟΕΜΒΡΙΟΥ 2021 - 10:59\nΣήμερα θα κάνουμε μια αποτίμηση των πρώτων δέκα μηνών της φετινής χρονιάς και αυτή θα είναι η προτελευταία γενική εικόνα της χρονιάς.\nΜέχρι το τέλος Οκτωβρίου σημειώθηκαν συνολικά 12.825 πωλήσεις (μεταβιβάσεις) ακινήτων σε παγκύπρια βάση με τη συνολική αξία συναλλαγών να αγγίζει τα €2,25 δισ. Σε αυτά τα στατιστικά δεδομένα δεν περιλαμβάνονται εκείνες οι συναλλαγές που δεν έχουν ακόμη ξεχωριστό τίτλο ιδιοκτησίας και άρα δεν μπορούν να μεταβιβαστούν. Συνεπώς οι αριθμοί είναι ακόμη μεγαλύτεροι.\nΣημασία έχει το γεγονός ότι οι συναλλαγές ανακάμπτουν και πως παρά τις αντίξοες συνθήκες της οικονομίας και της αγοράς των ακινήτων\nΆρα, περιπτώσεις όπως νεόδμητες μονάδες γραφείων, καταστημάτων, διαμερισμάτων, κατοικιών, οικοπέδων κλπ που βρίσκονται σε οποιοδήποτε στάδιο ανάπτυξης/ κατασκευής ή που έχουν ολοκληρωθεί κατασκευαστικώς αλλά ακόμη δεν έχουν αποκτήσει ξεχωριστό τίτλο ιδιοκτησίας, δεν περιλαμβάνονται. Η πλειοψηφία αυτών των περιπτώσεων μπορεί να φαίνεται ως κατατεθειμένα πωλητήρια έγγραφα στο Κτηματολόγιο, αλλά τα πωλητήρια έγγραφα δεν αποτελούν την πλήρη εικόνα ή ακόμη και την ορθή εικόνα και κακώς τους δίνεται η μέγιστη σημασία που τους δίνεται από κάποιους. Αποτελούν απλά τμήμα της όλης εικόνας.\nΤην αντίστοιχη περίοδο των δέκα μηνών του 2020 είχαν σημειωθεί 9.820 πωλήσεις (μεταβιβάσεις) ακινήτων σε παγκύπρια βάση και η συνολική αξία συναλλαγών είχε αγγίξει τα €2,08 δισ. Άρα σε σχέση με το 2020, η φετινή δεκαμηνία είναι ανεβασμένη κατά 30,6% σε επίπεδο αριθμού συναλλαγών και κατά 8,2% σε αξία συναλλαγών. Αυτό ήταν αφενός αναμενόμενο λόγω των εκτεταμένων lockdown της περσινής χρονιάς, αλλά αφετέρου δείχνει πως η αγορά ανέκαμψε δυναμικά.\nΑν κάνουμε την ίδια άσκηση για το 2019, θα δούμε πως τους πρώτους δέκα μήνες του 2019 είχαν σημειωθεί 12.398 πωλήσεις (μεταβιβάσεις) ακινήτων σε παγκύπρια βάση και η συνολική αξία συναλλαγών είχε αγγίξει τα €2,8 δισ. περίπου. Άρα σε σχέση με το 2019, η φετινή δεκαμηνία είναι ανεβασμένη κατά σχεδόν 3,5% σε επίπεδο αριθμού συναλλαγών, αλλά μειωμένη κατά σχεδόν 19,6% σε αξία συναλλαγών. Ούτε αυτό ξενίζει αφού το 2019 ήταν η τελευταία χρονιά του ΚΕΠ και άρα μειώθηκαν δραστικά οι συναλλαγές των πολύ ψηλών τιμών πώλησης που προσέθεταν με ευκολία στους όγκους αξιών.\nΌπως έχω τονίσει επανειλημμένως, για εμένα (και για την αγορά) σημασία έχει το γεγονός ότι οι συναλλαγές ανακάμπτουν και πως παρά τις αντίξοες συνθήκες της οικονομίας και της αγοράς των ακινήτων αδιαμφισβήτητα πουλιούνται περισσότερα ακίνητα έστω και χαμηλότερης αξίας.\nΠώς διανέμεται αυτή η συνολική απόδοση των δέκα μηνών μεταξύ των επαρχιών;\nΗ Λευκωσία φέτος κατέγραψε μέχρι το τέλος Οκτωβρίου 4.414 πωλήσεις με συνολικό όγκο συναλλαγών πέριξ των €693 εκ. Το μερίδιο αγοράς της επί του συνόλου ανέρχεται σχεδόν στο 34,5% επί του αριθμού πωλήσεων και περίπου στο 30,9% επί της αξίας συναλλαγών.\nΗ Λεμεσός φέτος κατέγραψε μέχρι το τέλος Οκτωβρίου 3.494 πωλήσεις με συνολικό όγκο συναλλαγών πέριξ των €773 εκ. Το μερίδιο αγοράς της επί του συνόλου ανέρχεται σχεδόν στο 27,2% επί του αριθμού πωλήσεων και περίπου στο 34,5% επί της αξίας συναλλαγών.\nΗ Λάρνακα φέτος κατέγραψε μέχρι το τέλος Οκτωβρίου 2.139 πωλήσεις με συνολικό όγκο συναλλαγών πέριξ των €294,7 εκ. Το μερίδιο αγοράς της επί του συνόλου ανέρχεται σχεδόν στο 16,7% επί του αριθμού πωλήσεων και περίπου στο 13,2% επί της αξίας συναλλαγών.\nΗ Πάφος φέτος κατέγραψε μέχρι το τέλος Οκτωβρίου 1.994 πωλήσεις με συνολικό όγκο συναλλαγών πέριξ των €355,5εκ. Το μερίδιο αγοράς της επί του συνόλου ανέρχεται σχεδόν στο 15,5% επί του αριθμού πωλήσεων και περίπου στο 15,8% επί της αξίας συναλλαγών.\nΗ Αμμόχωστος φέτος κατέγραψε μέχρι το τέλος Οκτωβρίου 784 πωλήσεις με συνολικό όγκο συναλλαγών πέριξ των €125,9 εκ. Το μερίδιο αγοράς της επί του συνόλου ανέρχεται σχεδόν στο 6,1% επί του αριθμού πωλήσεων και περίπου στο 5,6% επί της αξίας συναλλαγών.\nΗ δυναμική που έχει η αγορά δείχνει πως για τους υπολειπόμενους δύο μήνες της χρονιάς, η αγορά θα κινηθεί αυξητικά σε επίπεδο αριθμού συναλλαγών και κατά πάσα πιθανότητα θα κλείσει σε ψηλότερο επίπεδο από το 2019, ενώ σε αξία συναλλαγών θα πλησιάσει μεν θα υπολείπεται δε των αντίστοιχων επιδόσεων του 2019. Όσο για τη σύγκριση με το 2020, η μέχρι τώρα πορεία της φετινής χρονιάς έχει ήδη υπερκαλύψει ολόκληρο το 2020.


Kranosgr - Πρόθεμα προ του Βαθμού σε Μονίμους εξ’ ΕΠΥ (Πρώην ΕΜΘ)\nΑρχική ΕΝΟΠΛΕΣ ΔΥΝΑΜΕΙΣ Πρόθεμα προ του Βαθμού σε Μονίμους εξ’ ΕΠΥ (Πρώην ΕΜΘ)\nΠρόθεμα προ του Βαθμού σε Μονίμους εξ’ ΕΠΥ (Πρώην ΕΜΘ)\n25 Απριλίου, 2020 8:35 μμ\nΑπό που ν’ αρχίσει κανείς και που να τελειώσει, σχετικά με το αντικείμενο θέματος!!\nΣτις περισσότερες διατάξεις της υφιστάμενης νομοθεσίας αλλά και στα έγγραφα του στρατεύματος, έχει επικρατήσει η αναγραφή του προθέματος ΕΜΘ (Εθελοντής Μακράς Θητείας), τόσο κατά την απαίτηση αναγραφής ενός προσδιορισμού, όσο και πριν από την αναγραφή του βαθμού εκάστου στελέχους (πχ Μονιμοποιηθέν ΕΜΘ, ΕΜΘ Αλχίας και αντίστοιχοι κ.λπ.).\nΑυτού του είδους τα θέματα, ενώ έπρεπε να έχουν διευθετηθεί ευθύς εξ’ αρχής, δυστυχώς διακρίνουμε μια τάση υποβιβασμού, εξευτελισμού, αλλά και δημιουργίας εικόνας υποτέλειας, προς τους Υπαξιωματικούς προέλευσης ΕΠΥ.\nΗ εισαγωγή στο στράτευμα ξεκίνησε από το ΣΞ το 1985, με την ονομασία Οπλίτες Πενταετούς Υποχρέωσης (ΟΠΥ), η οποία στη συνέχεια μετετράπηκε σε Εθελοντές Πενταετούς Υπηρεσίας (ΕΠΥ), όπου με τη λήξη της πενταετίας, όσοι επιθυμούσαν παρέμεναν στις τάξεις των ΕΔ, κατόπιν αναφοράς, με το βαθμό που έφεραν, ως Εθελοντές Μακράς Θητείας (ΕΜΘ). Το ΕΜΘ αποτελούσε κατάσταση των στελεχών των ΕΔ, ενώ η προέλευσή τους είναι σταθερά κι απαρέγκλιτα το ΕΠΥ. Από το 2011 κι έκτοτε, με Προεδρικό Διάταγμα, επήλθε η κατάσταση Μόνιμος, για τους Υπαξιωματικούς εξ’ ΕΠΥ.\nΤα παραπάνω είναι γνωστά σε όλους, έχουν αναφερθεί πολλάκις απ’ όλους τους φορείς, αλλά κι από τα ίδια τα στελέχη, μετά από προσωπικές αναφορές.\nΠαρά ταύτα, δυστυχώς, διακρίνεται αδηρίτως η επιμονή των ολίγων, να αναγράφουν μέχρι και σήμερα αδιακρίτως το πρόθεμα ΕΜΘ σχεδόν παντού, μέσα από μια διάθεση διάκρισης και διαχωρισμού των Υπαξιωματικών εξ’ ΕΠΥ από τους Υπαξιωματικούς παραγωγικών σχολών, λες κι έχουμε να μοιράσουμε κάτι, σχετικά με την προέλευση. Ουσιαστικά, αυτοί που νιώθουν την ανάγκη αυτής της διάκρισης, θα έλεγε κανείς με σιγουριά ότι δεν είναι οι ΕΠΥ. Τώρα, γιατί οι άλλοι νιώθουν αυτή την ανάγκη διαχωρισμού, μάλλον χρειάζεται να το ψάξουν βαθύτερα, ίσως και ν’ αναζητήσουν τη βοήθεια κάποιων ειδικών, για να τους βελτιώσει τον κακό προφανώς ψυχισμό τους.\nΕίναι από τις φορές και τις περιπτώσεις που σε κάνει να ανατρέχεις σε αποφθέγματα των αρχαίων ημών φιλοσόφων, προκειμένου να βρεις το κατάλληλο, αυτό που θα ταιριάζει καλύτερα στην περίσταση. Ένα τέτοιο απόφθεγμα, είναι και το παρακάτω:\n«Πῆι παρέβην; (*)«Τι έκανα που δεν έπρεπε;\nΤί δ’ ἔρεξα; Τι έκανα που έπρεπε;\nΤί μοι δέον οὐκ ἐτελέσθη;»(*) Τι έπρεπε να κάνω και δεν το έκανα;»\n«Πυθαγόρας», 580 – 496 π.Χ., Έλληνας φιλόσοφος\nΣτο πλέον αναχρονιστικό, άλλων εποχών και καθεστώτων κι ακόμα στις μέρες μας ισχύον ν.δ. 445/1974, το οποίο περιγράφει αναλυτικά τα περί ιεραρχίας και προαγωγών, Μονίμων και Εθελοντών Ανθυπασπιστών και Υπαξιωματικών των ΕΔ, πουθενά δεν προβλέπεται επιθετικός προσδιορισμός ή πρόθεμα προ των βαθμών αυτών. Αλήθεια, πότε επιτέλους θα πάρετε την απόφαση να αναθεωρήσετε το προαναφερθέν απεχθές και μη εφαρμοστέο στην εποχή μας Νομοθετικό Διάταγμα; Τα προσφάτως δημιουργηθέντα νομικά τμήματα των τελευταίων χρόνων στο στράτευμα, θα μπορούσαν ανέτως ν’ αναλάβουν αυτό το έργο, ώστε να προκύψει ένα σύγχρονο νομοθέτημα, που θα στηρίζεται συνδυαστικά στα δεδομένα (παλαιά, παροντικά, μελλοντικά) όλων των εποχών.\nΤα ερωτήματα που τίθενται είναι πολύ απλά. Γιατί αυτή η επιθετικότητα; Προς τι, αυτού του είδους η εμμονική διάθεση των αρχών και Επιτελικών φορέων του στρατεύματος, να αναγράφουν πριν από κάθε βαθμό των Μονίμων εξ’ ΕΠΥ, το πρόθεμα ΕΜΘ; Πόσο σωστή άραγε, μπορεί να είναι αυτή η συμπεριφορά; Επειδή προσληφθήκαμε στις ΕΔ με συνοπτικές διαδικασίες, οι οποίες προβλέφθηκαν μέσω εγκυκλίων διαταγών, που εσείς οι ίδιοι (τα μόνιμα στελέχη εκ σχολών) γράψατε, αμφισβητείτε τα γραφόμενά σας; Οι διαδικασίες πρόσληψης και παραμονής μας στο στράτευμα, περιγράφηκαν αναλυτικά από εσάς!! Τώρα τι ακριβώς επιζητείτε; Την ανατροπή των γραπτών σας; Η συνεχής προσπάθεια κατάρριψής μας, μόνο προβλήματα θα μπορούσε να επιφέρει, ενώ η ανάσχεσή της από εμάς πρέπει να θεωρείται δεδομένη.\nΤο συγκεκριμένα θέμα δεν έχει καμία απολύτως εφαρμογή, ούτε στη δική μας προέλευση αλλά ούτε και στην προέλευση των Επαγγελματιών Οπλιτών (ΕΠΟΠ), καθώς αναγράφεται και σ’ αυτή, με περίσσια δεικτικότητα!!\nΚύριε Υπουργέ, κύριοι Αρχηγοί, σας παρακαλούμε να δώσετε εντολή αφαίρεσης αναγραφής του εν λόγω προθέματος (ΕΜΘ), ώστε να εμφαίνεται καθαρά ο βαθμός εκάστου στελέχους, ανεξαρτήτου προελεύσεως. Άλλως και όλως επικουρικώς, προσθέστε πρόθεμα στο βαθμό κάθε στελέχους, ώστε να διακρίνεται η προέλευση ενός εκάστου (πχ, ΣΜΥ Αλχίας, ΣΜΥΝ Ακστής, ΣΜΥΑ Ασμίας, ΕΥΕΛΠΗΣ Ανθλγός, ΣΝΔ Σημαιοφόρος, ΙΚΑΡΟΣ Ανθσγός, ΕΘΕΛ Λγός και αντίστοιχοι, ΕΘΕΛ Επγός και αντίστοιχοι κ.λπ.).\nΠροηγούμενο άρθροΆρση αδικίας Στρατιωτικών Ειδικής Κατάστασης\nΕπόμενο άρθροΑνακληθέντες εξ Εφεδρείας Μόνιμοι Υπαξιωματικοί


TP-Link®: Νέα Omada - έξυπνη λύση Cloud για τη δικτύωση των επιχειρήσεων | Business Daily\nTP-Link®: Νέα Omada - έξυπνη λύση Cloud για τη δικτύωση των επιχειρήσεων\n04 Σεπ 2020 16:15 Ανανεώθηκε: 16:20\n«Είμαστε εξαιρετικά περήφανοι που διαθέτουμε το TP-Link Omada, μια end-to-end λύση cloud, αφιερωμένη στην επιχειρηματική δικτύωση» ανέφερε ο Pingji Li, VP & GM του TP-Link Networking BU της TP-Link.\nΗ TP-Link®, ένας κορυφαίος παγκόσμιος πάροχος προϊόντων δικτύωσης καταναλωτών και επιχειρήσεων, παρουσιάζει στην έκθεση IFA 2020 μια ελκυστική λύση δικτύωσης, την Omada, η οποία αποτελεί λύση cloud για επιχειρηματική δικτύωση. Με βάση την επιτυχία της σειράς Omada Business WiFi, η TP-Link ενσωματώνει routers, switches και ακόμη περισσότερα WiFi 6 access points στις λύσεις του Software Defined Networking (SDN). Έχει προστεθεί 100% κεντρική διαχείριση cloud, διασφαλίζοντας τον έλεγχο των προϊόντων TP-Link Omada από μία μόνο διεπαφή — οπουδήποτε, οποτεδήποτε.\nH IFA είναι η πιο σημαντική αγορά τεχνολογίας στον κόσμο. Πέρυσι, σχεδόν 2.000 εκθέτες συμμετείχαν στις εκθέσεις, με την TP-Link να φέρνει τα νεότερα εσωτερικά WiFi 6 access points και άλλα νέα προϊόντα. Φέτος, ακόμη και στη δύσκολη περίοδο του COVID-19, η TP-Link παρέχει συνεχώς καινοτόμα προϊόντα για τους πελάτες της, με ένα ολοκαίνουργιο σύστημα Omada SDN, ενσωματωμένα εσωτερικά και εξωτερικά WiFi 6 access points, επιτοίχια access points, διακόπτες 10GE , προηγμένα multi-WAN VPN routers και πολλά άλλα.\n«Είμαστε εξαιρετικά περήφανοι που διαθέτουμε το TP-Link Omada, μια end-to-end λύση cloud, αφιερωμένη στην επιχειρηματική δικτύωση» ανέφερε ο Pingji Li, VP & GM του TP-Link Networking BU της TP-Link. «Το TP-Link Omada στοχεύει στην απλοποίηση της διαχείρισης του δικτύου και στη δημιουργία ενός επιχειρηματικού δικτύου με υψηλότερη απόδοση, μεγαλύτερη αξιοπιστία και καλύτερη ασφάλεια».\nOmada SDN - Υψηλότερη απόδοση, μεγαλύτερη αξιοπιστία και καλύτερη ασφάλεια\nΗ λύση Omada SDN διαθέτει πολλές προηγμένες δυνατότητες που αποδίδουν τους στόχους της υψηλότερης απόδοσης, αξιοπιστίας και ασφάλειας. Η πρόσβαση στο cloud διευκολύνει την κεντρική διαχείριση διαφορετικών ιστοτόπων. Η ανάπτυξη μηδενικής επαφής επιτρέπει στους διαχειριστές να αναπτύξουν και να διαμορφώσουν απομακρυσμένα δίκτυα πολλών ιστοτόπων, επομένως δεν χρειάζεται να στείλουμε έναν μηχανικό για διαμόρφωση επιτόπου. Ο εύχρηστος πίνακας ελέγχου διευκολύνει την προβολή της κατάστασης δικτύου σε πραγματικό χρόνο, τον έλεγχο της χρήσης του δικτύου και τη διανομή επισκεψιμότητας ή ακόμη και την παρακολούθηση βασικών δεδομένων για καλύτερα αποτελέσματα της επιχείρησης. Με τεχνολογία AI, το TP-Link Omada βοηθά το προσωπικό πληροφορικής να αναλύσει πιθανά προβλήματα του δικτύου και να λάβει προτάσεις βελτιστοποίησης για τη βελτίωση της αποτελεσματικότητας του δικτύου.\nΣημεία πρόσβασης Omada WiFi 6 — Βελτιώστε τις εμπειρίες σε περιβάλλοντα υψηλής πυκνότητας\nΤα Omada WiFi 6 access points παρέχουν συνδεσιμότητα υψηλής απόδοσης για κάθε επιχείρηση με αυξημένες απαιτήσεις IoT και κινητικότητας. Το EAP660 HD, ένα AX3600 multi-Gigabit access point οροφής και το EAP620-Outdoor HD, ένα AX1800 Gigabit access point εσωτερικού / εξωτερικού χώρου, εκτίθενται στην IFA. Εξοπλισμένα με προηγμένες τεχνολογίες WiFi 6, όπως 1024-QAM, 4× Longer OFDM Symbol, BSS Coloring, OFDMA, και MU-MIMO, αυτά τα WiFi 6 APs βελτιστοποιούν σε μεγάλο βαθμό την απόδοση του δικτύου και παρέχουν μεγάλες ταχύτητες, ικανές να συνδέσουν έως 1.000 πελάτες. Επιπλέον, κυκλοφορεί ένα WiFi 5 AC1750 Ceiling Mount AP, το EAP265 HD, το οποίο έχει σχεδιαστεί για σενάρια υψηλής πυκνότητας με ταυτόχρονη χωρητικότητα έως και 500 πελατών.\nJetStream 10GE και 2.5GE Switches - Συνδέσεις με αστραπιαία ταχύτητα για εταιρικά δίκτυα\nΗ TP-Link έχει αναπτύξει 10GE, 2.5GE και 1GE switches με δυνατότητα κεντρικής διαχείρισης. Εκτός από τα τρία gigabit PoE switches που έχουν κυκλοφορήσει προηγουμένως, τρία νέα switches εμφανίζονται στην IFA 2020. Το TL-SX3016F, εξοπλισμένο με προηγμένα χαρακτηριστικά L2 + και ασφάλειας, είναι το ιδανικό switch για δίκτυα επιχειρήσεων. Εν τω μεταξύ, κυκλοφορούν δύο switches PoE, TL-SG3210XHP-M2 και TL-SG3428XMP. Το πρώτο, εξοπλισμένο με θύρες PoE + 2,5 Gbps, ξεκλειδώνει τις δυνατότητες των σημείων πρόσβασης WiFi 6. Το τελευταίο, με έως και 24 θύρες PoE, προσφέρει σημαντικά οφέλη για την ανάπτυξη access points, IP cameras και πολλών άλλων.\nSafeStream Routers— Επαγγελματικά, Ασφαλή και Αξιόπιστα Gateways\nΟ Gigabit Multi-WAN VPN router, TL-ER7206, ενσωματώνεται απρόσκοπτα στην πλατφόρμα Omada SDN για την προστασία του δικτύου και των δεδομένων του με προηγμένες λειτουργίες ασφαλείας. Οι εως τέσσερις θύρες gigabit WAN βελτιστοποιούν τη χρήση εύρους ζώνης. Το υψηλής ασφάλειας εταιρικό πρότυπο IPSec / PPTP / L2TP VPN & OpenVPN, το καθιστούν ιδανικό για χρήση σε υποκαταστήματα και τηλεπικοινωνίες.\nOmada Controllers - Κεντρική διαχείριση για Access Points, Switches και Gateways\nΕκτός από το προηγούμενο Hardware Controller (OC200) και Software Controller, ένα νέο Hardware Controller, το OC300, παρουσιάζεται στην IFA 2020. Έχει δυνατότητα κεντρικής διαχείρισης έως και 500 access points, switches και gateways, καθώς και 15.000 πελάτες. Η πρόσβαση στο cloud και η υποστήριξη εφαρμογών Omada καθιστούν εύκολη τη διαχείριση όλου του δικτύου οπουδήποτε, οποτεδήποτε.\nΑυτά τα access points, switches, routers και Hardware controller που είναι ενσωματωμένα στο σύστημα Omada Cloud SDN συνδυάζονται σε ένα εξαιρετικά επεκτάσιμο δίκτυο και όλα ελέγχονται από μία μόνο διεπαφή. Παρέχονται απρόσκοπτες ασύρματες και ενσύρματες συνδέσεις, ιδανικές για χρήση σε φιλοξενία, εκπαίδευση, καταστήματα λιανικής, γραφεία και περισσότερα. Με το TP-Link Omada Cloud SDN, η υψηλότερη απόδοση, η μεγαλύτερη αξιοπιστία και η καλύτερη ασφάλεια ολόκληρου του δικτύου βρίσκονται στα χέρια σας.\nΣε πρώτη φάση η παροχή θα προσφέρεται σε τρεις πλατείες του δήμου, υψηλής επισκεψιμότητας και συγκεκριμένα στην πλατεία Ελευθερίας, στην πλατεία Ανδριτσαίνης και στην πλατεία Μανδηλαρά.\nΠόσο η πανδημία επηρέασε τελικά το influencer marketing;\nΣύμφωνα με ερευρα, το 63% των καταναλωτών ηλικίας 18-34 θεωρεί ότι οι Influencers είναι περισσότερο πειστικοί για καταναλωτικά μηνύματα απ’ ότι η παραδοσιακή διαφήμιση.\n02 Ιουν 2020 23:34\nΟι Έλληνες φλέρταραν λιγότερο στην καραντίνα μέσω εφαρμογών και sites γνωριμιών\nΈρευνα της Kaspersky για το πως προτιμούν οι Έλληνες να φλερτάρουν διαδικτυακά αποκαλύπτει ότι λιγότεροι από τους μισούς εφαρμόζουν τα απαραίτητα μέτρα για να διασφαλίσουν την ιδιωτικότητα και την ασφάλεια τους.\n01 Ιουν 2020 23:40\n05 Απρ 2020 22:00


Παραμένει ενεργός στην πολιτική ο Γιώργος Πετρίδης\nPublished on September 20th, 2018 | by fileto\nΤο είχε αποφασίσει εδώ και καιρό και μάλιστα για προσωπικούς λόγους να μείνει εκτός πολιτικής, τουλάχιστον προς το παρόν, χωρίς όμως να αποκλείει την επιστροφή του σε μελλοντικές πολιτικές αναμετρήσεις, ο δήμαρχος Κομοτηνής κ. Γιώργος Πετρίδης, και ανακοίνωσε ότι δεν θα είναι εκ νέου υποψήφιος στις επερχόμενες αυτοδιοικητικές εκλογές.\n«Πάντα είχα την άποψη, όχι μόνο για τον εαυτό μου αλλά για όλους τους πολιτικούς, πως θα πρέπει οι ίδιοι να επιλέγουν τον χρόνο στον οποίο θα κλείσουν έναν κύκλο πολιτικής παρουσίας» ξεκαθάρισε ο κ. Πετρίδης αρχικά για να συμπληρώσει με νόημα πως δεν φεύγει επειδή φοβάται τις εκλογές του Μαΐου.\nΤΙ ΓΙΝΕΤΑΙ ΣΤΟ ΠΑΡΑΣΚΗΝΙΟ\nΗ παράταξη του Γιώργου Πετρίδη ανασυντάσσεται και όπως όλα δείχνουν αναζητείται υποψήφιος να τεθεί επικεφαλής. Πιθανόν να είναι έκπληξη το άτομο αυτό, μπορεί και γυναίκα, ενώ εξετάζεται το ενδεχόμενο να κατέβει η παράταξη με την συνεργασία και του ΣΥΡΙΖΑ!\nΗ απόσυρση Πετρίδη είναι πονοκέφαλος και για την ΝΔ η οποία πλέον έχει αποφασίσει να μην κατεβάσει την Φελίνα Καζάκου επικεφαλής με το ψηφοδέλτιό της, ελπίζοντας σε ένα αξιοπρεπές come back!


Ζώδια: Οι προβλέψεις για 9 Απριλίου 2017 - Ειδήσεις Newsit.gr\nNewsit / Lifestyle / Ζώδια: Οι προβλέψεις για 9 Απριλίου 2017\nΖώδια: Οι προβλέψεις για 9 Απριλίου 2017\nΔημοσιεύθηκε: 09.04.2017 | 08:07\nΔιαβάστε αναλυτικά τι προβλέπουν τα άστρα για όλα τα ζώδια για την Κυριακή 9 Απριλίου 2017. Τι κέφια έχουν το ζώδιο και ο ωροσκόπος σου;\nΔιαβάστε τι προβλέπουν τα άστρα για την Κυριακή 9 Απριλίου 2017, για όλα τα ζώδια. Δείτε και αναλυτικά όλα τα ζώδια στο www.tlife.gr. ΚΡΙΟΣ: Οι σημερινές αστρολογικές όψεις σε επηρεάζουν πολύ θετικά, ώστε ό, τι σχεδιάζεις, γίνεται πραγματικότητα με σχετική ευκολία. Πλέον γνωρίζεις τις υψηλές ικανότητές σου και τις αξιοποιείς στο έπακρο, προκειμένου να πετύχεις ό, τι βάλεις στο στόχαστρο. Η αυτοπεποίθηση και η σιγουριά που αποπνέεις, ενθουσιάζουν και εκστασιάζουν τα άτομα που σε περιβάλλουν.\nΤαύρος: Έχεις την τάση να κολλάς σε λεπτομέρειες και να αναλώνεσαι σε ανούσια πράγματα, γεγονός που σε ωθεί να δημιουργείς προβλήματα από εκεί που δεν υπάρχουν. Με τον Ερμή να ξεκινά την ανάδρομη πορεία του άλλαξε στάση, φροντίζοντας να χαλαρώσεις και να επικεντρώνεσαι στα θετικά. Έτσι, βλέποντας τις καταστάσεις από θετική σκοπιά, θα σου είναι και πιο εύκολο να λύνεις τα προβλήματά σου, αλλά και να φτάσεις στην επιτυχία.\nΔίδυμοι: Η ευνοϊκή ημέρα και η ενεργητικότητά σου, συμβάλουν ώστε να πάρεις τη ζωή σου στα χέρια σου και να τη φέρεις στα μέτρα σου, κάνοντας όλες εκείνες τις πολυπόθητες αλλαγές που δεν τολμούσες πριν. Η επιτυχία σε ό, τι επιδιώξεις θα σου δώσει μεγάλη ικανοποίηση και χαρά. Ωστόσο με τον Ερμή να ξεκινά την ανάδρομη πορεία του στην επικοινωνία σου με οικεία πρόσωπα ίσως δυσκολευτείς, αλλά προσπάθησε να μην εκνευριστείς και χαλάσεις τη σχέση σου μαζί τους.\nΚαρκίνος: Φρόντισε να οπλιστείς με πολλή υπομονή και ψυχραιμία, διότι η μέρα με τον Ερμή να ξεκινά την ανάδρομη πορεία του αναμένεται εξαιρετικά δύσκολη και πιεστική, λόγω των αυξημένων υποχρεώσεων που θα κληθείς να αναλάβεις. Ενεργώντας βάσει λογικής θα καταφέρεις να σταθείς στο ύψος των περιστάσεων και να φέρεις σε πέρας οτιδήποτε σου ανατεθεί.\nΛέων: Οι υψηλές απαιτήσεις της ημέρας με τον Ερμή να ξεκινά την ανάδρομη πορεία του αναμένεται να σε εξαντλήσουν ψυχικά και σωματικά, αφού τη θέση κάθε υποχρέωσης που διευθετείς, θα διαδέχεται μια άλλη. Επίσης, ορισμένες υποθέσεις θα σου είναι εξαιρετικά δύσκολο να τα τακτοποιήσεις, λόγω της σύγχυσης που επικρατεί μέσα σου, οπότε προτίμησε να απευθυνθείς σε κοντινά και έμπιστά σου άτομα. Να είσαι σίγουρος πως εκείνοι όντας πιο ψύχραιμοι και αντικειμενικοί, θα σου δώσουν τις καταλληλότερες λύσεις.\nΠαρθένος: Σήμερα με τον Ερμή να ξεκινά την ανάδρομη πορεία του οι ραγδαίες εξελίξεις και αλλαγές ενδέχεται να αποσυντονίσουν και να σε οδηγήσουν σε λάθος αποφάσεις που μπορεί να αποβούν μοιραίες. Φρόντισε λοιπόν να είσαι προετοιμασμένος και προσγειωμένος στην πραγματικότητα, για να αποφύγεις κινδύνους και να βγεις αλώβητος από τη σημερινή ημέρα.\nΖυγός: Από σήμερα και στο εξής με τον Ερμή να ξεκινά την ανάδρομη πορεία του θα πρέπει να είσαι πολύ προσεκτικός με ό, τι λες και κάνεις, γιατί θα είναι εύκολο να παρεξηγηθείς και να βρεθείς σε καταστάσεις που σίγουρα δεν επιθυμείς. Αυτό φυσικά δε σημαίνει ότι πρέπει να κλειστείς στον εαυτό σου και να αποκοπείς από τον κοινωνικό σου περίγυρο. Κάτι τέτοιο θα ρίξει πολύ τη διάθεσή σου. Οπότε φρόντισε να διατηρήσεις ένα μέτρο σε όλα και τίποτα δεν θα πάει στραβά.\nΣκορπιός: Σήμερα με τον Ερμή να ξεκινά την ανάδρομη πορεία του θα έρθεις αντιμέτωπος με αρκετές δυσκολίες, που θα απορροφήσουν πολλή από τη σκέψη και την ενέργειά σου, προκειμένου να επιλυθούν. Οπότε καλό θα ήταν να είσαι προετοιμασμένος ψυχολογικά για όλο αυτό και οπλισμένος με υπομονή και ψυχραιμία. Έτσι, να είσαι σίγουρος πως θα καταφέρεις να ανταπεξέλθεις στο ύψος των προβλημάτων, δίνοντας τις καλύτερες δυνατές λύσεις.\nΤοξότης: Οι ευνοϊκές αστρολογικές όψεις της ημέρας σε συνδυασμό με τη δυναμική και επαναστατική σου διάθεση, συμβάλουν ώστε να αλλάξεις πράγματα και συνθήκες στη ζωή σου, για να είσαι πιο ικανοποιημένος από αυτή και ήρεμος. Θα αναθεωρήσεις πολλά πράγματα και κυρίως τη σκέψη και τις μεθόδους σου, αφού δεν ήταν σωστές. Γίνε πιο θετικός και απόφυγε επιπολαιότητες, για να πετύχεις κάθε σκοπό και επιδίωξή σου.\nΜαλού: Πρώτη επίσημη εμφάνιση, δυο μήνες μετά τη γέννηση του γιου της!...\nΔούκισσα Νομικού: Ποζάρει με ανεβασμένη διάθεση και μας δείχνει την φουσκωμένη της...\nΑλίκη Κατσαβού: Ατελείωτο παιχνίδι με τον μικρό Φοίβο!\nΛουκέτο σε όλα τα υποθηκοφυλακεία της χώρας – Έρχεται το Κτηματολόγιο με τσουχτερές τιμές για...\nΚοινωνικό Μέρισμα: Μπαίνουν τα χρήματα στους λογαριασμούς – Τι θα γίνει με τις εκκρεμείς αιτήσεις\nΛοταρία: Έρχεται η δεύτερη κλήρωση\nΡουβίκωνας: Επίθεση στην πρεσβεία της Σαουδικής Αραβίας [vid]\nΑρνήθηκε ο Σκουρλέτης να φιλήσει το Ευαγγέλιο – «Πάγωσε» ο Αμβρόσιος [vid]\nΚουρκουμάς: Τα οφέλη του “πιο υγιεινού μπαχαρικού στον κόσμο”\nΝτράγκι: Η κυβέρνηση θα αποφασίσει αν η Ελλάδα χρειάζεται 4ο μνημόνιο\nΧαστούκι στον Ερντογάν από τις ΗΠΑ: Είναι ακραίος ισλαμιστής\nΘωρηκτό ΑΒΕΡΩΦ: Καρέ – καρέ η επιστροφή στην Μαρίνα Φλοίσβου – Εντυπωσιακές εικόνες\nΚοινωνικό Μέρισμα: Παράταση ως τις 26 Δεκεμβρίου για εκκρεμείς αιτήσεις


Αναπτύσσοντας αγωνιστική φιλοσοφία (Εγχειρίδιο)\nΚατηγορία: Καθοδήγηση - Coaching\nΣυνδεθείτε και κατεβάστε το εγχειρίδιο που περιλαμβάνει προσχέδιο και παράδειγμα δημιουργίας. Φόρμα αξιολόγησης και ερωτηματολόγιο που θα σας βοηθήσει να αναπτύξετε την δική σασ φιλοσοφία.\nΔείγμα ομιλίας προπονητή με παρουσίαση σύνθεσης ομάδας.\nΠρόκειται για μια πρωτοπωρία στην ομιλία του προπονητή πριν τον αγώνα. Στο επόμενο file θα δείτε πως ο Βούλγαρος προπονητής Βαλέρι Νταμιάνοβ μαζί με τον έλληνα βοηθό του, Κυριάκο Γεωργίου παρουσιάζουν την ενδεκάδα της ομάδας πριν το αγώνα στους παίκτες.\nΜετά το παιχνίδι είναι πριν από το επόμενο. Ο σχεδιασμός και η επιτήρηση μιας προπόνησης δεν είναι παρά ένα κομμάτι της δουλειάς του προπονητή. Πώς όμως πρέπει να συμπεριφερθούμε αμέσως μετά από ένα παιχνίδι; Πότε και πως πρέπει να κάνουμε μια συζήτηση με τον άλφα η βήτα παίκτη; Πότε θα γνωστοποιήσουμε την ενδεκάδα, το σύστημα και την τακτική για το επόμενο παιχνίδι;\nΗ ισχυρή αυτοπεποίθηση παίζει σημαντικό ρόλο στην απόδοση ενός ποδοσφαιριστή.\n...είναι θέμα ευστροφίας. Πολλοί θεωρούν πως η συνταγή της επιτυχίας στα ομαδικά αθλήματα και ιδιαίτερα στο ποδόσφαιρο αποτελείται από την ομαδική δουλειά και την συνεχή και εξελισσόμενη προπόνηση. Η επιτυχία μπορεί να σχεδιαστεί, ανεξάρτητα από την ηλικία των παικτών μιας ομάδας ή του επιπέδου της.\nΠως μπορούν οι παίχτες να έχουν ισχυρή ψυχολογία την ημέρα του αγώνα; Υποθέτουμε πως οι παίκτες έχουν προετοιμαστεί κατάλληλα όλη την εβδομάδα και στον τομέα των φυσικών τους ικανοτήτων βρίσκονται σε καλά επίπεδα απόδοσης.


Οι πολιτικοί αρχηγοί παίρνουν θέση - BORO από την ΑΝΝΑ ΔΡΟΥΖΑ - boro.gr\nΑρχική / Επικαιρότητα (old articles) / Οι πολιτικοί αρχηγοί παίρνουν θέση\nΣε εξέλιξη η σύσκεψη των πολιτικών αρχηγών για το αντιρατσιστικό. Τη χρυσή τομή για το νομοσχέδιο, που έχει προκαλέσει ενδοκυβερνητικές τριβές, θα προσπαθήσουν να βρουν ο πρωθυπουργός και οι δύο κυβερνητικοί εταίροι. Πριν από τη σύσκεψη δόθηκε στη δημοσιότητα το πόρισμα της κεντρικής νομοπαρασκευαστικής επιτροπής της Βουλής, η οποία έκρινε ορισμένες από τις διατάξεις του επίμαχου νομοσχεδίου αντισυνταγματικές. Ο πρόεδρος του ΠΑΣΟΚ Ευάγγελος Βενιζέλος, λίγες ώρες πριν μεταβεί στο Μαξίμου, είδε στην Ιπποκράτους τον αρμόδιο υπουργό, Αντώνη Ρουπακιώτη.Αντισυνταγματικές οι διατάξεις του αντιρατσιστικούΕνόχληση του ΠΑΣΟΚ για το πρακτικόΑλλαγές στον υφιστάμενο νόμο ή φτιάξτε νέοΑ. Παπαδόπουλος: Δεν αρκεί ο νόμος του 1979ΠΑΣΟΚ και ΔΗΜΑΡ απειλούν με κατάθεση του ΝομοσχεδίουΕπίθεση ΣΥΡΙΖΑ για το αντιρατσιστικό\nΟι πολιτικοί αρχηγοί παίρνουν θέση\nΣε εξέλιξη η σύσκεψη των πολιτικών αρχηγών για το αντιρατσιστικό. Τη χρυσή τομή για το νομοσχέδιο, που έχει προκαλέσει ενδοκυβερνητικές τριβές, θα προσπαθήσουν να βρουν ο πρωθυπουργός και οι δύο κυβερνητικοί εταίροι. Πριν από τη σύσκεψη δόθηκε στη δημοσιότητα το πόρισμα της κεντρικής νομοπαρασκευαστικής επιτροπής της Βουλής, η οποία έκρινε ορισμένες από τις διατάξεις του επίμαχου νομοσχεδίου αντισυνταγματικές. Ο πρόεδρος του ΠΑΣΟΚ Ευάγγελος Βενιζέλος, λίγες ώρες πριν μεταβεί στο Μαξίμου, είδε στην Ιπποκράτους τον αρμόδιο υπουργό, Αντώνη Ρουπακιώτη.\nΕνόχληση του ΠΑΣΟΚ για το πρακτικό\nΑλλαγές στον υφιστάμενο νόμο ή φτιάξτε νέο\nΠΑΣΟΚ και ΔΗΜΑΡ απειλούν με κατάθεση του Νομοσχεδίου